ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με την εφαρμογή του κανονισμού (ΕΚ, Ευρατόμ) αριθ. 58/97

Kύρια έκθεση (Ιανουαρίου 2000)

Στις 20 Δεκεμβρίου 1996, εκδόθηκε ο κανονισμός (ΕΚ, Ευρατόμ) αριθ. 58/97 του Συμβουλίου για τις στατιστικές διάρθρωσης των επιχειρήσεων. Η παρούσα έκθεση, που προβλέπεται από το κανονισμό ΣΔΕ, εξετάζει κυρίως:

* τη διαθεσιμότητα και ποιότητα των στατιστικών διάρθρωσης των επιχειρήσεων,

* τις προσπάθειες για την εφαρμογή του κανονισμού ΣΔΕ που κατέβαλαν η Eurostat και οι εθνικές αρχές των κρατών μελών που είναι αρμόδιες για την παραγωγή κοινοτικών στατιστικών.

Στις περισσότερες περιπτώσεις, η κύρια αρμόδια για την παραγωγή κοινοτικών στατιστικών εθνική αρχή είναι η εθνική στατιστική αρχή, καίτοι σε πολλά κράτη μέλη ορισμένες ειδικές στατιστικές παράγονται από άλλα τμήματα της δημόσιας διοίκησης. Ενδεικτικά αναφέρουμε τις στατιστικές για τις ασφαλιστικές υπηρεσίες που παράγονται από τους εθνικούς ασφαλιστικούς κανονιστικούς οργανισμούς.

Εκπληρωθηκε ο στοχοσ;

Στόχος του κανονισμού ΣΔΕ, σύμφωνα με το πρώτο άρθρο του, είναι η δημιουργία ενός κοινού πλαισίου για τη συλλογή, την κατάρτιση, τη διαβίβαση και την αξιολόγηση των κοινοτικών στατιστικών σχετικά με τη διάρθρωση, τις δραστηριότητες, την ανταγωνιστικότητα και την απόδοση των επιχειρήσεων εντός της Κοινότητας. Το πλαίσιο αυτό για την παραγωγή στατιστικών διάρθρωσης των επιχειρήσεων θέτει ορισμένους στόχους σχετικά με τη διαθεσιμότητα και ποιότητα, επί παραδείγματι όσον αφορά το πεδίο και τον πρόσφατο χαρακτήρα των δεδομένων. Η επιδίωξη αυτών των στόχων απαιτεί την πραγματοποίηση αλλαγών σε όλα τα κράτη μέλη προκειμένου να επέλθει πρόοδος των στατιστικών σε επίπεδο ΕΕ συνολικά, καίτοι οι ειδικές πτυχές που απαιτούν βελτίωση σε κάθε κράτος μέλος ποικίλλουν σε μεγάλο βαθμό. Η αποτελεσματικότητα της εφαρμογής του κανονισμού ΣΔΕ πρέπει να κριθεί βάσει αυτού του στόχου. Η ανάλυση της διαθεσιμότητας, της ποιότητας και της επιβάρυνσης των δεδομένων βασίζεται στην κατάσταση που ίσχυε κατά την περίοδο σύνταξης της παρούσας έκθεσης [1]. Στην πράξη βασίζεται συνεπώς στα δεδομένα για τα έτη αναφοράς 1995 και 1996 για τα οποία όλα τα κράτη μέλη έχουν διαβιβάσει δεδομένα. Για λιγοστά κράτη μέλη, διατίθενται επίσης δεδομένα για το 1997.

[1] Η διαθεσιμότητα δεδομένων βασίζεται στα μη εμπιστευτικά δεδομένα που διατίθενται από τις 13 Ιανουαρίου 2000 στη βάση δεδομένων αναφοράς Νew Cronos της Eurostat.

Διαθεσιμότητα δεδομένων

Βελτιώθηκε ουσιαστικά ο όγκος των διαθέσιμων δεδομένων κατά το αρχικό στάδιο της μεταβατικής περιόδου που προβλέπει ο κανονισμός ΣΔΕ. Στην πράξη, σε όλες τις χώρες η κατάσταση βελτιώθηκε συνολικά και η διαθεσιμότητα υπερδιπλασιάστηκε. Μέχρι το έτος αναφοράς 1996, διατίθεντο ήδη πλέον του ημίσεως των δεδομένων που προβλέπονται στο παράρτημα 1 του κανονισμού ΣΔΕ.

Οι τομείς των υπηρεσιών, που εν γένει ξεκίνησαν από τη μειονεκτικότερη θέση, και σε μικρότερο βαθμό οι δομικές κατασκευές, σημείωσαν τις μεγαλύτερες βελτιώσεις. Στους βιομηχανικούς τομείς παρατηρήθηκαν επίσης σημαντικές βελτιώσεις σε ολόκληρη την ΕΕ συνολικά καίτοι σε ορισμένα κράτη μέλη η κατάσταση έχει επιδεινωθεί.

Η χαμηλότερη διαθεσιμότητα δεδομένων παραμένει στους τομείς της παροχής ενέργειας, των λατομείων και ορυχείων και των μεταφορών και επικοινωνιών όπου οι δραστηριότητες εθνικών ταχυδρομείων (τάξη 64.11 της NACE αναθ. 1) έχουν την ελλιπέστερη διαθεσιμότητα δεδομένων μεταξύ των κρατών μελών. Αυτό το ανεπαρκές πεδίο εκτός των μεταποιητικών βιομηχανιών μπορεί να εξεταστεί από την άποψη της διαθεσιμότητας δεδομένων για την παραγωγή συνόλων για ολόκληρη την ΕΕ βάσει δεδομένων και για τα 15 κράτη μέλη. Τέτοια σύνολα μπορούν να υπολογιστούν για ιδιαίτερα περιορισμένο αριθμό μεταβλητών για τα 7 από τα 23 τμήματα των μεταποιητικών βιομηχανιών της NACE αναθ. 1. Όμως, σύνολα ΕΕ δεν μπορούν να υπολογιστούν, χωρίς εκτιμήσεις για οιεσδήποτε άλλες δραστηριότητες, ιδίως για κάποια από τις δραστηριότητες παροχής υπηρεσιών.

Καμία από τις βασικές μεταβλητές που αναφέρονται στο παράρτημα 1 του κανονισμού ΣΔΕ δεν θεωρείται ιδιαίτερα ανεπαρκής ως προς τη διαθεσιμότητά της. Όμως, τα παραρτήματα 2, 3 και 4 του κανονισμού ΣΔΕ που αφορούν συγκεκριμένους τομείς, δείχνουν ορισμένα σημεία που απαιτούν ιδιαίτερη προσοχή, ιδίως δείκτες έρευνας και ανάπτυξης, καίτοι πρέπει να σημειωθεί ότι εν γένει, για τα δύο τελευταία έτη της μεταβατικής περιόδου, δεν έχουν ακόμη διαβιβαστεί δεδομένα.

Πρόσφατος χαρακτήρας των δεδομένων

Ο πρόσφατος χαρακτήρας των δεδομένων είναι ένα από τα βασικά ζητήματα της ποιότητας αλλά, καθώς οι βασικές επικρίσεις για τους βιομηχανικούς τομείς επικεντρώνονται στην επιδείνωση του πρόσφατου χαρακτήρα των δεδομένων και, επειδή αυτό παρατηρείται εξίσου και στον τομέα των υπηρεσιών, αυτή η ιδιαίτερη πτυχή της ποιότητας αξίζει να εξεταστεί ξεχωριστά. Ο μη πρόσφατος χαρακτήρας δεδομένων μπορεί να οφείλεται σε χρονοβόρες μεθόδους παραγωγής δεδομένων στα κράτη μέλη και την Επιτροπή ή σε αλλαγές των μεθόδων εκτίμησης ελλειπόντων δεδομένων ή δεδομένων που διαβιβάζονται καθυστερημένα. Οι καθυστερήσεις στη διαθεσιμότητα δεδομένων πρέπει να εξεταστούν υπό το πρίσμα της θέσπισης νέων συστημάτων ελέγχου στον τομέα των υπηρεσιών ή της πραγματοποίησης σημαντικών αλλαγών στα υπάρχοντα συστήματα σε ορισμένες χώρες. Παρά τις διαπιστωθείσες επιδεινούμενες καθυστερήσεις στη διάδοση δεδομένων, οι καθυστερήσεις στη διαβίβαση δεδομένων μειώθηκαν εν γένει την περίοδο 1995-1996. Η Eurostat θα συνεχίσει τις προσπάθειες που καταβάλλει για επιτάχυνση των διαδικασιών επεξεργασίας δεδομένων προκειμένου τα δεδομένα να διατίθενται ταχύτερα στους χρήστες. Επιπλέον, η Eurostat θα συνεχίσει να επανεξετάζει την πολιτική της σχετικά με τη διάδοση των στατιστικών διάρθρωσης των επιχειρήσεων προκειμένου να επιταχυνθεί η διάδοση και να βελτιωθούν τα χρησιμοποιούμενα μέσα διάδοσης.

Ο πρόσφατος χαρακτήρας των δεδομένων αναγνωρίζεται ως μία από τις σημαντικότερες μέριμνες των χρηστών και αυτή η πτυχή της διαθεσιμότητας δεδομένων απαιτεί συνεχή επαγρύπνηση από την Eurostat και τα κράτη μέλη στο μέλλον. Προκειμένου τα δεδομένα να διατίθενται στους χρήστες ταχύτερα απ'ό,τι προβλέπει ο κανονισμός ΣΔΕ για τα τελικά αποτελέσματα, τα κράτη μέλη και η Επιτροπή πρέπει να καταβάλουν μεγαλύτερες προσπάθειες για να βελτιώσουν τη διαθεσιμότητα προκαταρκτικών αποτελεσμάτων που, προς το παρόν, είναι ανεπαρκή. Επιπλέον, η Επιτροπή θα συνεχίσει να προβαίνει σε εκτιμήσεις για τις μεταποιητικές βιομηχανίες όπως πράττει εδώ και αρκετά έτη και να διερευνά τις δυνατότητες ανάπτυξης τεχνικών εκτίμησης σε άλλους τομείς. Σκοπός αυτών των διαδικασιών εκτίμησης είναι μία πρώτη εκτίμηση των βασικών μεταβλητών εντός τεσσάρων μηνών από το τέλος του έτους αναφοράς.

Αξιολόγηση της ποιότητας και εκτίμηση της επιβάρυνσης

Έχει αναληφθεί σημαντικός όγκος θεωρητικής εργασίας για τη διατύπωση ενός ορθού ορισμού της ποιότητας των στατιστικών διάρθρωσης των επιχειρήσεων με κατάλληλα μέτρα. Βασίστηκε στις εργασίες που πραγματοποίησαν σε εθνικό επίπεδο η Στατιστική Υπηρεσία της Σουηδίας και η Υπηρεσία Εθνικής Στατιστικής του Ηνωμένου Βασιλείου. Σήμερα η προσοχή έχει στραφεί στην αξιολόγηση της σκοπιμότητας αυτών των μέτρων και στην ενθάρρυνση της ευρύτερης εφαρμογής τους, πράγμα που θα συνεχιστεί και στο μέλλον.

Τα πρώτα στάδια ανάπτυξης όσον αφορά τη μέτρηση της ακρίβειας των βασικών μεταβλητών ΣΔΕ πραγματοποιήθηκαν όμως πρόσφατα. Στο πλαίσιο αυτό, εκδόθηκε κανονισμός της Επιτροπής που καθορίζει τα κριτήρια για την αξιολόγηση της ποιότητας. Στη διάρκεια του 2000 θα καταστεί διαθέσιμη σύνοψη, για ολόκληρη την ΕΕ, η οποία θα αποτελέσει ένα σημαντικό στάδιο προόδου. Στον τομέα αυτό, πρόθεση της Eurostat είναι να υιοθετήσει μία προοδευτική βελτίωση του βαθμού στον οποίο λαμβάνεται υπόψη η ποιότητα. Μια τέτοια προσέγγιση είναι αναγκαία πρώτον, διότι η μέτρηση της ποιότητας είναι δαπανηρή σε επίπεδο ανθρώπινου δυναμικού και χρηματοδοτικών πόρων και δεύτερον, διότι η εμπειρία των εθνικών στατιστικών αρχών ποικίλλει σημαντικά εν προκειμένω. Τέλος, πρέπει να δοθεί έμφαση στο γεγονός ότι η διαρκώς μεγαλύτερη χρησιμοποίηση διοικητικών πηγών, καθώς και η χρησιμοποίηση υπερσύγχρονων στατιστικών μεθόδων εν γένει με σκοπό τη μείωση της επιβάρυνσης των απαντώντων, απαιτούν σημαντικές θεωρητικές εξελίξεις προκειμένου να μετράται με ορθό τρόπο η ακρίβεια αυτών των δεδομένων.

Πρόθεση της Eurostat είναι να καταστεί η παρακολούθηση της ποιότητας των στατιστικών διάρθρωσης των επιχειρήσεων και, όπου είναι αναγκαίο, η βελτίωσή της, ένας από τους βασικούς τομείς εργασιών που θα αναληφθούν τα επόμενα έτη, μέσω στενής συνεργασίας με τα κράτη μέλη.

Αμελητέα πρόοδος έχει σημειωθεί σε σχέση με την εκτίμηση της επιβάρυνσης των απαντώντων. Εκ παραδόσεως ελάχιστα κράτη μέλη συλλέγουν τέτοιες πληροφορίες σε τακτική, συστηματική βάση (οι Κάτω Χώρες και το Ηνωμένο Βασίλειο είναι οι μόνες εξαιρέσεις) αν και ορισμένα έχουν πραγματοποιήσει περιστασιακές μελέτες. Καίτοι μπορεί να ζητούνται περισσότερο ποσοτικές πληροφορίες σχετικά με την επιβάρυνση των απαντώντων, η συλλογή τέτοιων πληροφοριών αντιμετωπίζει το παράδοξο ότι η συγκέντρωση αυτών των πληροφοριών μπορεί να επιφέρει καθαυτή αύξηση της επιβάρυνσης των απαντώντων. Οι εργασίες για την εκτίμηση της επιβάρυνσης σε ολόκληρη την ΕΕ, που ξεκίνησαν πρόσφατα, έχουν υπογραμμίσει τις δυσχέρειες που συνεπάγεται η παροχή συναφούς ποσοτικής εκτίμησης για την ΕΕ' η σημαντικότερη δυσχέρεια είναι ο τρόπος σύνδεσης της εκτίμησης της επιβάρυνσης με τις πληροφορίες σχετικά με τη διαθεσιμότητα και ποιότητα της καταρτισθείσας και διαδοθείσας στατιστικής πληροφόρησης.

Οι μελλοντικές εργασίες στο συγκεκριμένο τομέα, που η Eurostat θεωρεί ότι πρέπει να ενισχυθούν περαιτέρω, πρέπει να δημιουργήσουν αλληλοσυνδέσεις μεταξύ της επιβάρυνσης των απαντώντων, της ποιότητας (συμπεριλαμβανομένης της διαθεσιμότητας δεδομένων), των αναγκών των χρηστών και της γενικής διοικητικής επιβάρυνσης.

Εφαρμογη

Εθνικές προσπάθειες για τη βελτίωση της παραγωγής δεδομένων

Εν γένει, παρατηρείται μία ιδιαίτερα θετική εικόνα εφαρμογής του κανονισμού από τα κράτη μέλη και τη Νορβηγία. Το βασικό επίκεντρο της εφαρμογής ήταν ένας συνδυασμός επεκτάσεων των εθνικών στατιστικών των επιχειρήσεων προκειμένου να καλυφθούν τμήματα της επιχειρηματικής κοινότητας για τα οποία οι στατιστικές των επιχειρήσεων είτε δεν διατίθεντο είτε ήσαν ελάχιστα συναφείς με τον εξορθολογισμό των ισχυόντων συστημάτων. Σε πολλές περιπτώσεις, όταν οι εθνικές συνθήκες είναι ευνοϊκές, αυτό συνοδεύεται από αυξημένες προσπάθειες για τη χρησιμοποίηση διοικητικών δεδομένων [2] προκειμένου να μειώνεται η επιβάρυνση των απαντώντων, καίτοι αυτό μπορεί να οδηγήσει ταυτόχρονα σε αυξημένο κόστος για τις στατιστικές υπηρεσίες και η επίπτωση στην ποιότητα δεν είναι κατ'ανάγκη θετική. Η λεπτομερής έκθεση που συνοδεύει την κύρια έκθεση περιλαμβάνει πληροφορίες σχετικά με την κατάσταση από την οποία ξεκίνησε κάθε κράτος μέλος την εφαρμογή καθώς και τις προσπάθειες που έχουν καταβληθεί από το έτος αναφοράς 1995. Τρία παραδείγματα απεικονίζουν ενδεικτικά τον τύπο των καταβληθεισών προσπαθειών και αντικατοπτρίζουν, σε κάποιο βαθμό, τις διαφορετικές συνθήκες εντός των οποίων καταρτίζονται οι στατιστικές διάρθρωσης των επιχειρήσεων.

[2] Στο πλαίσιο των στατιστικών διάρθρωσης των επιχειρήσεων δεν υπάρχει τυπικός ορισμός των διοικητικών δεδομένων. Όμως εν προκειμένω υποδηλώνει όλα τα δεδομένα που συλλέγουν σε τακτική βάση οι δημόσιες αρχές, εκτός των στατιστικών αρχών, για ίδια χρήση και όχι πρωτίστως για στατιστικούς σκοπούς. Επί παραδείγματι, οι φορολογικές δηλώσεις, οι δημοσιευθέντες λογαριασμοί και τα δεδομένα για την απασχόληση από δηλώσεις κοινωνικής ασφάλισης χρησιμοποιούνται συχνότατα από τις στατιστικές αρχές.

Πρώτον, σε ορισμένα κράτη μέλη το ισχύον σύστημα των ετήσιων στατιστικών διάρθρωσης των επιχειρήσεων δεν κάλυπτε όλες τις δραστηριότητες, ιδίως στους τομείς των υπηρεσιών. Παράδειγμα αποτελεί η Αυστρία όπου, σε ετήσια βάση, μόνο βιομηχανικές δραστηριότητες καλύπτονταν πριν το 1995. Οι υπηρεσίες περιλαμβάνονταν στις απογραφές των μη γεωργικών επιχειρήσεων που πραγματοποιούνταν σποραδικά (1976, 1983 και 1988). Το 1995, η Στατιστική Υπηρεσία της Αυστρίας πραγματοποίησε απογραφή που καλύπτει τόσο τη βιομηχανία όσο και τις υπηρεσίες. Από το έτος αναφοράς 1997, εφαρμόστηκε ετήσια συλλογή δεδομένων με δειγματοληπτική έρευνα που επεκτείνει το πεδίο της ετήσιας έρευνας από τη βιομηχανία ώστε να συμπεριλάβει και τις υπηρεσίες.

Δεύτερον, ορισμένα κράτη μέλη κατάφεραν να επεκτείνουν τη διαθεσιμότητα δεδομένων προκειμένου να πληρούν τις προϋποθέσεις του κανονισμού ΣΔΕ μέσω νέας ή μεγαλύτερης πρόσβασης σε διοικητικές πηγές. Στη Φινλανδία, πριν το 1995, οι έρευνες των δημοσιονομικών καταστάσεων ήσαν ελλιπείς όσον αφορά το τομεακό πεδίο καθόσον δεν συμπεριλάμβαναν ορισμένες δραστηριότητες μεταφορών και επικοινωνιών όπως και δραστηριότητες διαχείρισης ακίνητης περιουσίας, εκμίσθωσης, έρευνας και ανάπτυξης και ορισμένες υπηρεσίες προς επιχειρήσεις. Ήταν επίσης ελλιπείς καθόσον δεν συμπεριλάμβαναν επιχειρήσεις με λιγότερους από 50 εργαζόμενους στον τομέα των ξενοδοχείων και εστιατορίων και σε μία από τις δραστηριότητες μεταφορών. Χρησιμοποιήθηκαν διοικητικά δεδομένα προκειμένου να επεκταθεί η διαθεσιμότητα δεδομένων σε όλες τις δραστηριότητες παροχής υπηρεσιών που απαιτεί ο κανονισμός ΣΔΕ, καθώς και για τη διάθεση δεδομένων για μικρότερες επιχειρήσεις που εξαιρούνταν για ορισμένες δραστηριότητες. Στην περίπτωση της Φινλανδίας, η διαθεσιμότητα διοικητικών δεδομένων κατέστησε δυνατή την εξαίρεση, από την έρευνα των δημοσιονομικών καταστάσεων, μικρότερων επιχειρήσεων που στο παρελθόν καλύπτονταν.

Τέλος, σε ορισμένα κράτη μέλη το μέγεθος και το τομεακό πεδίο ήταν βασικά πλήρη, κατά διαστήματα με λιγοστά κενά, και η διαθεσιμότητα μεταβλητών συμπληρωνόταν από διάφορες πηγές. Αυτό συνέβη, επί παραδείγματι, στο Ηνωμένο Βασίλειο όπου ο εξορθολογισμός επήλθε με την εισαγωγή της ετήσιας έρευνας για τις επιχειρήσεις που αντικατέστησε με συντονισμένο τρόπο την απογραφή της παραγωγής, την απογραφή του τομέα των δομικών κατασκευών, τις έρευνες στους τομείς του λιανικού εμπορίου, του χονδρικού εμπορίου και της επισκευής αυτοκινήτων οχημάτων, την έρευνα για την ιδιοκτησία, την έρευνα για τον τομέα της τροφοδοσίας και την έρευνα για το εμπόριο υπηρεσιών, ενσωματώνοντας παράλληλα μία ξεχωριστή έρευνα για την απασχόληση.

Γενικά, οι συγκεκριμένες και άλλες παρεμφερείς προσπάθειες είχαν ως αποτέλεσμα τα περισσότερα κράτη μέλη να σημειώσουν σημαντικές προόδους όσον αφορά την ικανοποίηση των υποχρεωτικών απαιτήσεων του κανονισμού ΣΔΕ. Κατά την περίοδο σύνταξης του παρόντος εγγράφου, λιγοστά κράτη μέλη έχουν διαβιβάσει δεδομένα για το έτος αναφοράς 1997, τα περισσότερα βρίσκονται στο στάδιο ολοκλήρωσης αυτών των ερευνών και οι έρευνες για το έτος αναφοράς 1998 προχωρούν επίσης με ικανοποιητικό βαθμό. Ως εκ τούτου, καίτοι η διαθεσιμότητα δεδομένων δεν είναι πάντα προφανής, έχουν εφαρμοστεί σοβαρά προγράμματα προκειμένου να διασφαλιστεί ότι για την περίοδο αναφοράς 1999 θα διατίθενται δεδομένα σε ευρεία κλίμακα.

Κοινές δραστηριότητες εφαρμογής

Με βάση τη διαδικασία επιτροπολογίας που προβλέπεται στον κανονισμό ΣΔΕ, η Επιτροπή έχει θεσπίσει ορισμένους κανόνες σχετικά με την εφαρμογή του κανονισμού ΣΔΕ. Ειδικότερα, καλύπτουν την ακριβή περιγραφή των σειρών δεδομένων που θα διατίθενται στην Επιτροπή, ορισμούς των περισσότερων μεταβλητών και κατάλογο κριτηρίων μέτρησης της ποιότητας.

Εκτός από αυτά τα τυπικά μέτρα εφαρμογής και τον ορισμό και τη μέτρηση της ποιότητας που έχουν ήδη αναφερθεί, οι μεθοδολογικοί τομείς που αποτέλεσαν το αντικείμενο των σημαντικότερων εργασιών ανάπτυξης, που θα συνεχιστούν στο μέλλον, επικεντρώνονται γύρω από i) την επιβάρυνση των απαντώντων και ii) την εμπιστευτική επεξεργασία δεδομένων.

Επιβάρυνση των απαντώντων

Η χρησιμοποίηση διοικητικών δεδομένων ως μέτρου για την αποφυγή της επιβάρυνσης των απαντώντων μπορεί να εφαρμοστεί με διάφορους τρόπους, επί παραδείγματι:

- εξαίρεση μέρους του πληθυσμού από τη στατιστική έρευνα (επί παραδείγματι Βέλγιο, Δανία, Γαλλία, Φινλανδία Σουηδία [3]),

[3] Στις περισσότερες από αυτές τις χώρες τα διοικητικά δεδομένα χρησιμοποιούνται για μικρές επιχειρήσεις και σε ορισμένες περιπτώσεις χρησιμοποιούνται επίσης για συγκεκριμένες δραστηριότητες, όπως τα ελεύθερα επαγγέλματα στο Βέλγιο

- μείωση του μεγέθους του δείγματος συμπληρώνοντας τις στατιστικές έρευνες με διοικητικές πληροφορίες (επί παραδείγματι, Ιταλία [4]),

[4] Η στατιστική αρχή της Ιταλίας αύξησε το όριο από 20 σε 100 απασχολούμενα άτομα άνω του οποίου πραγματοποιείται πλήρης έρευνα και κάτω του οποίου χρησιμοποιείται η δειγματοληψία και διοικητικά δεδομένα.

- ελάφρυνση των ερωτηματολογίων μειώνοντας τον αριθμό των ερωτήσεων (επί παραδείγματι, Ηνωμένο Βασίλειο [5]).

[5] Tο Ηνωμένο Βασίλειο έχει αφαιρέσει ερωτήσεις σχετικά με περιφερειακά δεδομένα από τη στατιστική έρευνα για την απασχόληση και αντ'αυτού χρησιμοποιεί διοικητικά δεδομένα

Καίτοι η παραγωγή στατιστικών από διοικητικά δεδομένα μπορεί να έχει ορισμένα οφέλη, η χρησιμοποίηση διοικητικών πηγών μπορεί να είναι προβληματική για ορισμένους λόγους, ιδίως όσον αφορά τους ορισμούς των χρησιμοποιούμενων διοικητικών μονάδων και τις πληροφορίες που διατίθενται στις πηγές, καθώς και την ποιότητα των δεδομένων και τις διακοπές που οφείλονται σε διοικητικές αλλαγές. Ο ρόλος που διαδραμάτισε η Eurostat εν προκειμένω συνίστατο στην παροχή ενός διεθνούς φόρουμ για την ανταλλαγή ιδεών και πρακτικών και για την τεκμηρίωση και διάδοση της βέλτιστης πρακτικής εντός του ΕΟΧ. Στο μέλλον, η Eurostat θα συνεχίσει τις εργασίες της στο συγκεκριμένο τομέα, ιδίως για να συνδράμει τα κράτη μέλη στην ανάπτυξη και στήριξη τη βέλτιστης πρακτικής για τη μείωση της επιβάρυνσης, εστιάζοντας κυρίως το ενδιαφέρον της στη χρησιμοποίηση και το συνδυασμό διοικητικών δεδομένων, στις εκτιμήσεις και στην ενθάρρυνση τεχνικών δειγματοληψίας όπως εναλλασσόμενα ή πολυετή δείγματα.

Μία σχετική δραστηριότητα που ασκούν, για μεγάλο χρονικό διάστημα, ορισμένα κράτη μέλη (επί παραδείγματι, Γαλλία και Πορτογαλία) και μία άλλη που κάποια κράτη εφάρμοσαν πρόσφατα (Ελλάδα και Σουηδία) είναι η ανάπτυξη στενότερων δεσμών μεταξύ των ορισμών και της ορολογίας που χρησιμοποιούνται για τις στατιστικές έρευνες και αυτών που χρησιμοποιούνται στις διοικητικές πηγές. Ενδεικτικά αναφέρουμε τη βελτίωση της ορολογίας και της παρουσίασης που έχει υιοθετηθεί για τα στατιστικά ερωτηματολόγια που χρησιμοποιούνται για τους λογαριασμούς των εταιρειών. Ένα περαιτέρω βήμα, που διερευνάται σήμερα στη Φινλανδία και τη Νορβηγία, είναι η πραγματοποίηση περισσότερο ενεργών επαφών με τους αρμόδιους για τα διοικητικά πρότυπα οργανισμούς προκειμένου η χρησιμοποιούμενη ορολογία και διάρθρωση να επηρεαστούν κατά τρόπο ώστε να συνδυάζονται οι απαιτήσεις διαβίβασης στατιστικών. Οι εθνικές στατιστικές αρχές, καθώς και η Επιτροπή, πρέπει να διατηρήσουν την επαγρύπνησή τους προκειμένου να αποφεύγονται περιττές αντιφάσεις μεταξύ στατιστικών αιτημάτων και άλλων διοικητικών απαιτήσεων και να διευκολύνεται η κατάρτιση στατιστικών διάρθρωσης των επιχειρήσεων υψηλής ποιότητας στην ΕΕ.

Καίτοι η σύνδεση με τα διοικητικά πρότυπα θεωρείται συχνά πρωταρχικής σημασίας δεδομένου ότι είναι ένα ζήτημα σχετικό με την επιβάρυνση, δεν μπορεί να διαχωριστεί από την ποιότητα. Οι στατιστικές των επιχειρήσεων βασίζονται διαρκώς περισσότερο σε άλλα διοικητικά πρότυπα και, τοιουτοτρόπως, η ποιότητα των στατιστικών των επιχειρήσεων της ΕΕ θα εξαρτάται πάντα, μεταξύ άλλων παραγόντων, από το βαθμό εναρμόνισης αυτών των διοικητικών προτύπων. Η εναρμόνιση των προτύπων σε επίπεδο ΕΕ δεν επαρκεί καθαυτή καθώς ένα αυξανόμενο ποσοστό ομάδων της ΕΕ, ιδιαίτερα οι μεγάλες, επιλέγουν να καταρτίζουν τους λογαριασμούς τους χρησιμοποιώντας μη κοινοτικά πρότυπα προκειμένου, μεταξύ άλλων λόγων, να αποκτήσουν πρόσβαση στα διεθνή οικονομικά και αυτό πιθανό να έχει επιπτώσεις για τον τύπο της διαθεσιμότητας λογιστικών δεδομένων για τις στατιστικές των επιχειρήσεων.

Aπόρρητο

Ο δεύτερος τομέας, το απόρρητο, εξακολουθεί να αποτελεί βασική μέριμνα για τις στατιστικές των επιχειρήσεων της ΕΕ παρά την υποχρέωση που έχουν τα κράτη μέλη, βάσει των διατάξεων του κανονισμού ΣΔΕ, να διαβιβάζουν εμπιστευτικά δεδομένα. Η διάδοση δεδομένων για την ΕΕ συνολικά περιορίζεται σοβαρά από προβλήματα στατιστικού απορρήτου. Ενδεικτικά, το 1996 για τις μεταποιητικές βιομηχανίες, κατέστη δυνατή η διάδοση μόνο για 38 από τις 103 [6] ομάδες της NACE αναθ. 1 για την ΕΕ συνολικά, ακόμα και μετά την εκτίμηση ορισμένου όγκου δεδομένων που δεν είχαν διαβιβαστεί. Το πρόβλημα αυτό είναι σήμερα ιδιαίτερα έντονο στις μεταποιητικές βιομηχανίες και λιγότερο εμφανές σε άλλους τομείς δεδομένου ότι υπάρχουν ελάχιστες άλλες δραστηριότητες όπου και τα 15 κράτη μέλη διαθέτουν δεδομένα ή μπορούν αξιόπιστα να εκτιμηθούν. Καθώς οι προσπάθειες εφαρμογής του κανονισμού που καταβάλλουν τα κράτη μέλη οδηγούν σε μεγαλύτερη διαθεσιμότητα δεδομένων, το συγκεκριμένο πρόβλημα αναπόφευκτα θα επιτείνεται και απαιτείται η εξεύρεση λύσης. Μία δυνατότητα είναι η επανεκτίμηση της ισορροπίας μεταξύ της διαθεσιμότητας εθνικών δεδομένων και συνόλων σε επίπεδο ΕΕ και μεταξύ της διάδοσης αναλυτικών ή συγκεντρωτικών δεδομένων.

[6] Για 11 από τις 103 ομάδες η διάδοση δεν είναι δυνατή για λόγους άλλους από το απόρρητο

Εκδόθηκε χάρτης για το απόρρητο των στατιστικών διάρθρωσης των επιχειρήσεων με στόχο την επίτευξη συμβατής εμπιστευτικής επεξεργασίας δεδομένων στα κράτη μέλη και την Eurostat. Μια νέα συμφωνία για τα εμπιστευτικά δεδομένα πρέπει να επιτευχθεί μεταξύ των κρατών μελών και της Eurostat. H Eurostat προτίθεται να αναπροσαρμόσει το χάρτη για το απόρρητο προκειμένου να ληφθούν υπόψη οι γενικές αλλαγές του στατιστικού απορρήτου στην ΕΕ και να καταβληθούν προσπάθειες για τη δημιουργία των προϋποθέσεων για διάδοση περισσότερων στατιστικών διάρθρωσης των επιχειρήσεων σε χρήστες σε επίπεδο ΕΕ. Χωρίς αυτή τη συμφωνία, ο στόχος των στατιστικών διάρθρωσης των επιχειρήσεων στην ΕΕ μπορεί να επιτευχθεί σε επιφανειακό επίπεδο όπου τα δεδομένα διατίθενται από τα κράτη μέλη και διαδίδονται για κάθε μεμονωμένο κράτος μέλος αλλά ο ουσιαστικός στόχος της διάδοσης δεδομένων σε επίπεδο ΕΕ δεν θα επιτευχθεί.

Στατιστικές μονάδες και η εθνική εφαρμογή των ορισμών

Όπως και στους προαναφερόμενους τομείς, όπου σημαντικό μέρος των εργασιών έχει ήδη αναληφθεί, θα πρέπει να αντιμετωπιστούν στο μέλλον ορισμένα άλλα ζητήματα. Έχουν εντοπιστεί δύο βασικοί τομείς ανάπτυξης που, εάν δεν σημειωθεί πρόοδος, είναι αδύνατη η βελτίωση των στατιστικών διάρθρωσης των επιχειρήσεων σε επίπεδο ΕΕ.

Απαιτείται μία νέα περίοδος προβληματισμού σχετικά με τη χρησιμοποίηση στις στατιστικές των επιχειρήσεων διάφορων τύπων στατιστικών μονάδων για την παραγωγή μη περιφερειακών δεδομένων, με άλλα λόγια των βασικών σειρών δεδομένων. Ο κανονισμός ΣΔΕ προβλέπει σήμερα τη χρησιμοποίηση δύο τέτοιων μονάδων, την επιχείρηση και τη ΜΟΔ. Θα χρειαστούν περαιτέρω μελέτες για τις συγκεκριμένες στατιστικές μονάδες, τη συμπερίληψή τους σε στατιστικά μητρώα επιχειρήσεων και την καταλληλότητά τους για σκοπούς ανάλυσης, με βάση την εμπειρία που αποκτήθηκε τα τελευταία έτη μετά την εφαρμογή του κανονισμού για μητρώα επιχειρήσεων για στατιστικούς σκοπούς και του κανονισμού ΣΔΕ. Τα συναφή με αυτές τις μη περιφερειακές μονάδες προβλήματα έχουν τρεις πτυχές:

- η συλλογή δεδομένων για μονάδες που είναι σε μεγάλο βαθμό ομοιογενείς όσον αφορά τις δραστηριότητες που υλοποιούν είναι δυσχερής αλλά εάν αυτό δεν πραγματοποιηθεί, οι προκύπτουσες τομεακές στατιστικές διάρθρωσης των επιχειρήσεων μπορεί να περιλαμβάνουν σημαντικό ποσοστό δευτερευουσών δραστηριοτήτων' με άλλα λόγια, είναι δύσκολο αλλά αναγκαίο να αναλυθεί η δραστηριότητα μονάδων πολλαπλών δραστηριοτήτων σε περισσότερο ομοιογενή μέρη,

- ομάδες νομικών μονάδων που ενεργούν από κοινού πρέπει να τυγχάνουν επεξεργασίας κατά τρόπο που να αντικατοπτρίζει την οικονομική πραγματικότητα ότι δηλ. δεν είναι ανεξάρτητες μεταξύ τους,

- το επιχειρηματικό περιβάλλον μεταξύ κρατών μελών της ΕΕ είναι ανόμοιο, διαπίστωση που προκύπτει επί παραδείγματι από την οργάνωση της βιομηχανίας στη διάρκεια του χρόνου καθώς από τις επικρατούσες φορολογικές και διοικητικές πιέσεις, και αυτό καθιστά δυσχερή το σχεδιασμό κοινού ορισμού ενός ή περισσότερων τύπων μονάδων που θα ερμηνεύεται κατά τρόπο που να επιτρέπει την κατάρτιση συγκρίσιμων στατιστικών των επιχειρήσεων σε επίπεδο ΕΕ.

Η επίλυση αυτών των προβλημάτων είναι απαραίτητη εάν οι στατιστικές των επιχειρήσεων σε επίπεδο ΕΕ πρόκειται να καταρτίζονται με απλή προσθήκη των αποτελεσμάτων που διατυπώνονται για κάθε κράτος μέλος.

Ένας τομέας που έτυχε αμελητέας προσοχής στις στατιστικές διάρθρωσης των επιχειρήσεων είναι η εφαρμογή των ορισμών της ΕΕ σε εθνικό επίπεδο. Καίτοι οι ορισμοί της ΕΕ έχουν σχεδιαστεί με ιδιαίτερη επιμέλεια και υιοθετηθεί μετά από εκτενείς συζητήσεις με εθνικούς εμπειρογνώμονες, η Eurostat θεωρεί ότι είναι αναγκαίο να διερευνηθεί ο βαθμός στον οποίο διαφορές σε σημαντικούς δείκτες όπως ο κύκλος εργασιών, η αξία της παραγωγής, η προστιθέμενη αξία και οι επενδύσεις μπορούν να αποδοθούν σε διαφορετικές εφαρμογές των ορισμών παρά σε βασικές διαφορές των εθνικών επιχειρηματικών κοινοτήτων.

Εξελιξεισ

Ο βασικός μεσοπρόθεσμος στόχος είναι η επίτευξη της πλήρους εφαρμογής του κανονισμού ΣΔΕ προκειμένου η Επιτροπή να είναι σε θέση να παράγει στατιστικά στοιχεία υψηλής ποιότητας για την Ευρωπαϊκή Ένωση εντός εύλογου χρονικού διαστήματος από το τέλος της περιόδου αναφοράς. Όμως, για να παραμένουν οι στατιστικές διάρθρωσης των επιχειρήσεων ενημερωμένες και συναφείς είναι αναγκαία η προσαρμογή τους. Για να αναληφθεί επιτυχώς μία τέτοια απαιτούνται τα ακόλουθα στοιχεία:

- αναγνώριση από προμηθευτές και χρήστες δεδομένων της αναγκαιότητας μιας ισόρροπης ανάπτυξης με βάση την ανάγκη για σταθερότητα,

- προσοχή στις μεταβαλλόμενες ανάγκες των χρηστών, στα όργανα της ΕΕ, σε εθνικό και περιφερειακό επίπεδο,

- προσοχή στις αλλαγές των μεθόδων παραγωγής, των προτύπων απασχόλησης και των επιχειρηματικών σχέσεων,

- καθορισμός προτεραιοτήτων εντός των περιορισμών που θέτουν οι πόροι.

Στο πλαίσιο των περιορισμένων χρηματοδοτικών πόρων και ανθρώπινου δυναμικού, αυτή η αρχή προσαρμογής μπορεί να θεωρηθεί ως αντιτιθέμενη στη μέριμνα για πλήρη εφαρμογή του κανονισμού. Η εφαρμογή του κανονισμού ΣΔΕ δεν πρέπει να παρεμποδίζει την ανάπτυξη στατιστικών διάρθρωσης των επιχειρήσεων εκτός του συγκεκριμένου νομικού πλαισίου. Ειδικότερα, είναι αναγκαία η παροχή μιας ταχύτερης, πιο ευέλικτης ανταπόκρισης σε ορισμένες ανάγκες χρηστών απ'ό,τι είναι δυνατό με ένα νομικό μέσο όπως ο κανονισμός ΣΔΕ. Για να αποφεύγεται μία διαρκώς αυξανόμενη πίεση στην επιβάρυνση των απαντώντων και στο φόρτο εργασίας των εθνικών στατιστικών αρχών, η Eurostat πρέπει να επανεξετάζει τακτικά τις απαιτήσεις του κανονισμού ΣΔΕ προκειμένου να διασφαλίζεται ότι τομείς φθίνουσας σημασίας και συνάφειας αφαιρούνται από τις υποχρεωτικές απαιτήσεις.

Η Eurostat, σε συνεργασία με τις εθνικές στατιστικές αρχές, θα εκπονήσει ένα τριετές πρόγραμμα εργασίας για την ανάπτυξη στατιστικών διάρθρωσης των επιχειρήσεων το οποίο θα ενσωματώσει τις απομένουσες εργασίες για τα θέματα των πρότυπων δοκιμαστικών μελετών που προβλέπονται στον κανονισμό ΣΔΕ, καθώς και άλλα σημαντικά θέματα.

Οι θεματικοί τομείς που έχουν προσδιοριστεί ως οι πλέον σημαντικοί για τις εργασίες ανάπτυξης στη διάρκεια του επόμενου έτους, περιλαμβάνουν στατιστικές για τις υπηρεσίες προς επιχειρήσεις και τη δημογραφία / δημιουργία θέσεων απασχόλησης σε επιχειρήσεις.

Επίσης αναμένεται ότι ορισμένα προγράμματα, που υλοποιεί η Εurostat και τα κράτη μέλη εκτός του πεδίου εφαρμογής του κανονισμού ΣΔΕ, θα διακοπούν εάν οι χρήστες των στατιστικών που προκύπτουν από τα συγκεκριμένα προγράμματα αποδεχτούν ότι σημαντικό μέρος των αναγκών τους για δεδομένα πληρούνται από τον κανονισμό ΣΔΕ. Επί παραδείγματι, αναμένεται ότι μέχρι το έτος αναφοράς 1999 αυτό θα συμβεί για ορισμένα ειδικά προγράμματα που εκπονήθηκαν στα τέλη της δεκαετίας του 1980 - αρχές της δεκαετίας του 1990 σχετικά με στατιστικές μικρομεσαίων επιχειρήσεων.

Στη διάρκεια του 2000 και 2001, η Επιτροπή προτίθεται να προετοιμάσει ορισμένες προτάσεις τροποποιήσεων του κανονισμού ΣΔΕ, ιδίως όσον αφορά τους χρηματοπιστωτικούς ενδιάμεσους οργανισμούς, τα ταμεία συντάξεων, δραστηριότητες συναφείς με τις δραστηριότητες ενδιάμεσων χρηματοπιστωτικών οργανισμών και την ενίσχυση του καταλόγου των χαρακτηριστικών που χρησιμοποιούνται για την παρατήρηση των δαπανών των επιχειρήσεων για την προστασία του περιβάλλοντος.

Συστασεισ

Στην παρούσα κύρια έκθεση διατυπώθηκαν οι ακόλουθες συστάσεις:

Τα κράτη μέλη που δεν ικανοποιούν ακόμα πλήρως τις απαιτήσεις του παραρτήματος 1 του κανονισμού ΣΔΕ όσον αφορά την κάλυψη των δραστηριοτήτων και του μεγέθους πρέπει να επικεντρώσουν το ενδιαφέρον τους στην ικανοποίηση αυτού του πρώτου στόχου.

Η Eurostat πρέπει να συνεχίσει να καταβάλει προσπάθειες για την ταχύτερη διάθεση δεδομένων βελτιώνοντας τις διαδικασίες επεξεργασίας δεδομένων και τα μέσα διάδοσης.

Η ανάγκη για σύνολα σε επίπεδο ΕΕ επιβάλει να συνεχίσει η Eurostat την παραγωγή εκτιμήσεων για ελλείποντα δεδομένα και να προσπαθήσει να την επεκτείνει σε τομείς εκτός των μεταποιητικών βιομηχανιών, παρέχοντας παράλληλα στήριξη στις εθνικές στατιστικές αρχές για την παραγωγή προκαταρκτικών αποτελεσμάτων. Τα κράτη μέλη που δεν τηρούν ακόμα το χρονοδιάγραμμα διαβίβασης δεδομένων για τα τελικά αποτελέσματα, που απαιτείται βάσει του παραρτήματος 1 του κανονισμού ΣΔΕ, πρέπει να επικεντρώσουν το ενδιαφέρον τους σε αυτή την πτυχή της ποιότητας.

Η Eurostat και οι εθνικές στατιστικές αρχές πρέπει να καταβάλουν προσπάθειες για τη θέσπιση νέων πρακτικών όσον αφορά τoν προσδιορισμό και την εμπιστευτική επεξεργασία δεδομένων προκειμένου να βελτιωθεί ουσιαστικά η διαθεσιμότητα συνόλων σε επίπεδο ΕΕ.

Η Eurostat πρέπει να συνεχίσει να μεριμνά για τη συνάφεια των στατιστικών που απαιτούνται βάσει του κανονισμού ΣΔΕ και γενικότερα όσον αφορά τις στατιστικές διάρθρωσης των επιχειρήσεων προκειμένου όχι μόνο να διασφαλίζεται ότι έχουν ξεκινήσει οι εργασίες σε τομείς όπου εντοπίζονται νέες ή εντονότερες ανάγκες αλλά και ότι αφαιρούνται τομείς φθίνουσας σημασίας ώστε να μειώνεται η πίεση για τις εθνικές στατιστικές αρχές και τους απαντώντες.

Η Eurostat και οι εθνικές στατιστικές υπηρεσίες πρέπει να συνεχίσουν να αναπτύσσουν τις εργασίες τους σχετικά με την ποιότητα των στατιστικών διάρθρωσης των επιχειρήσεων, ιδίως μέσω περαιτέρω προβληματισμού για τις πλέον κατάλληλες μη περιφερειακές στατιστικές μονάδες, την εφαρμογή των ορισμών των μεταβλητών και την περαιτέρω εναρμόνιση των εννοιών.

Η Eurostat και οι εθνικές στατιστικές αρχές πρέπει να συνεχίσουν τις εργασίες τους για την εκτίμηση της επιβάρυνσης των απαντώντων και της ποιότητας.

Οι εθνικές στατιστικές υπηρεσίες πρέπει να συνεχίσουν τις προσπάθειές τους σχετικά με την αναζήτηση τρόπων για μείωση της επιβάρυνσης των απαντώντων και η Εurostat να συνεχίσει να τεκμηριώνει και να διαδίδει την ορθή και βέλτιστη πρακτική στο συγκεκριμένο τομέα και να στηρίζει και να ενθαρρύνει τις προσπάθειες που καταβάλλουν οι εθνικές στατιστικές αρχές.

Λεπτομερής έκθεση (Ιανουαρίου 2000)

ΠΙΝΑΚΑΣ ΠΕΡΙΕΧΟΜΕΝΩΝ

ΜΕΡΟΣ Ι Εφαρμογή του κανονισμού ΣΔΕ και οι προβλεπόμενες εξελίξεις

1.1 Σύνοψη του Μέρους Ι 13

1.2 Ιστορικό του κανονισμού ΣΔΕ 19

1.3 Αναληφθείσες εξελίξεις 21

1.4 Εφαρμογή του κανονισμού ΣΔΕ από τα κράτη μέλη 22

1.5 Εφαρμογή σε ευρωπαϊκή κλίμακα 46

1.6 Προβλεπόμενες εξελίξεις 60

ΜΕΡΟΣ ΙΙ

Διάδοση και χρησιμοποίηση δεδομένων

2.1 Σύνοψη του Μέρους ΙΙ 62

2.2 Χρήστες δεδομένων 65

2.3 Δεδομένα 68

2.4 Απόρρητο και διάδοση 74

2.5 Συγκρισιμότητα δεδομένων 74

ΜΕΡΟΣ ΙΙΙ

Ποιότητα των δεδομένων

3.1 Σύνοψη του Μέρους ΙΙΙ 83

3.2 Ανάγκη και αρχές μιας ποιοτικής πολιτικής 83

3.3 Αρχική πρόοδος 84

3.4 Ακρίβεια, μια προοδευτική εφαρμογή 86

ΜΕΡΟΣ IV

Tο κόστος για τις επιχειρήσεις

4.1 Σύνοψη του Μέρους IV 88

4.2 Επιβάρυνση των απαντώντων 89

ΠΑΡΑΡΤΗΜΑΤΑ

Παράρτημα 1: NACE Αναθ. 1 95

Παράρτημα 2: Γλωσσάριο 100

Παράρτημα 3: Πίνακες του Μέρους ΙΙ 108

ΜΕΡΟΣ Ι

Εφαρμογή του κανονισμού ΣΔΕ και οι προβλεπόμενες εξελίξεις

1.1 Συνοψη του Μερουσ Ι

Στις 20 Δεκεμβρίου 1996 εκδόθηκε ο κανονισμός (ΕΚ, Ευρατόμ) αριθ. 58/97 του Συμβουλίου για τις στατιστικές διάρθρωσης των επιχειρήσεων. Στόχος του κανονισμού ΣΔΕ σύμφωνα με το άρθρο 1 είναι η δημιουργία κοινού πλαισίου για τη συλλογή, την κατάρτιση, τη διαβίβαση και την αξιολόγηση των κοινοτικών στατιστικών σχετικά με τη διάρθρωση, τις δραστηριότητες, τη ανταγωνιστικότητα και την απόδοση των επιχειρήσεων εντός της Κοινότητας.

Η ακόλουθη σύνοψη απαριθμεί τις βασικές ενέργειες που υλοποιήθηκαν μεταξύ των ετών αναφοράς 1995 και 1998, καθώς και τα σημαντικότερα προβλήματα που εξακολουθούν να υπάρχουν στα κράτη μέλη όσον αφορά την εφαρμογή του κανονισμού ΣΔΕ. Ο κατάλογος των προβλημάτων αφορά κυρίως τις απαιτήσεις του παραρτήματος 1 του κανονισμού ΣΔΕ' στο σημείο 1.4 της παρούσας έκθεσης περιγράφονται λεπτομερώς ανά χώρα οι καταβληθείσες προσπάθειες και διατίθενται περισσότερες πληροφορίες για τα υπάρχοντα προβλήματα σχετικά με την πλήρη εφαρμογή όλων των παραρτημάτων.

Εξελίξεις σε εθνικό επίπεδο

Βέλγιο: Ένα νέο σύστημα έρευνας εφαρμόστηκε για το έτος αναφοράς 1995 με νέα εθνική νομική βάση. Πληροί τις περισσότερες προϋποθέσεις του κανονισμού ΣΔΕ.

Δανία: Οι τίτλοι Γ (εκτός από το τμήμα 11), Δ, ΣΤ και το τμήμα 52 της NACE αναθ. 1 καλύφθηκαν από νέα έρευνα από το έτος αναφοράς 1995 αναφερόμενη ως στατιστικές των γενικών λογαριασμών. Για το έτος αναφοράς 1998 προστέθηκε το τμήμα 51 του τίτλου Ζ.

Γερμανία: Για τα έτη που δεν διενεργήθηκε έρευνα (1996 και 1998) έγιναν εκτιμήσεις για δύο μεταβλητές του τίτλου Η.

Ελλάδα: Για την περίοδο αναφοράς 1997 εισήχθη έρευνα στον τομέα των δομικών κατασκευών που περιλαμβάνει όλες τις μεταβλητές που προβλέπει ο κανονισμός ΣΔΕ. Στον τομέα των υπηρεσιών, απαιτείται η εφαρμογή ενός εξ ολοκλήρου νέου συστήματος στατιστικών των επιχειρήσεων. Από την περίοδο αναφοράς 1995 έχουν εφαρμοστεί προγράμματα ετήσιων ερευνών σε βάση επιχείρησης για τις ακόλουθες δραστηριότητες: τίτλοι Ζ και Η, τάξεις 60.22, 60.23, 60.24, 63.12, ομάδα 63.3, τάξη 64.12, τμήμα 61, τμήματα 65 και 66, ομάδες 92.1 και 92.2 της ΝACE αναθ 1.

Ισπανία: το 1998 θα είναι το πρώτο έτος αναφοράς για τη θέσπιση ενός νέου συστήματος εξαμηνιαίας έρευνας στον τομέα των υπηρεσιών που, ανά διετία, θα καλύπτει όλες τις δραστηριότητες παροχής υπηρεσιών. Όσον αφορά το έτος αναφοράς 1998, ετήσιες στατιστικές θα παραχθούν για τους τίτλους Ζ και Η, ομάδα 63.3, τμήματα 64 και 72, τάξη 74.13, ομάδες 74.4 έως 74.7 και μέρη του τίτλου Π, ενώ οι υπόλοιπες δραστηριότητες παροχής υπηρεσιών θα εξεταστούν στο επόμενο έτος. Η έρευνα στον τομέα των δομικών κατασκευών βασίζεται από το 1996 στο ίδιο κεντρικό μητρώο που χρησιμοποιείται για τις στατιστικές της βιομηχανίας και των υπηρεσιών.

Γαλλία: Μεταξύ των ετών αναφοράς 1996 και 1997 εφαρμόστηκε προοδευτικά μία νέα γενιά ερευνών (η 4η). Η νέα έρευνα στον τομέα των δομικών κατασκευών ξεκίνησε για την περίοδο αναφοράς 1997, ενώ η έρευνα για τη βιομηχανία και τον αγροεπισιτιστικό τομέα αναθεωρήθηκε για την περίοδο αναφοράς 1996. Από την περίοδο αναφοράς 1996 τα δεδομένα για τη βιομηχανία καλύπτουν όλες τις επιχειρήσεις ανεξαρτήτως μεγέθους. Από το έτος αναφοράς 1996 όλες οι ελλείπουσες δραστηριότητες στους τομείς των μεταφορών και επικοινωνιών καλύφθηκαν μέσω επεκτάσεων των διενεργηθεισών ερευνών ή εκτιμήσεων. Το πεδίο δραστηριότητας στον τομέα των υπηρεσιών θα αυξηθεί το έτος αναφοράς 1998 για να καλύψει το μεγαλύτερο μέρος της ομάδας 55.2 της NACE αναθ. 1.

Ιρλανδία: Στον τομέα της βιομηχανίας, μεταξύ των ετών αναφοράς 1995 και 1996 τα ερωτηματολόγια και τα έντυπα των επιχειρήσεων αποτέλεσαν αντικείμενο σημαντικών αλλαγών. Στον τομέα των υπηρεσιών, η βασική αναληφθείσα αλλαγή ήταν η επέκταση του πεδίου της έρευνας σε ετήσια βάση στους τίτλους Z, H, Θ και Ι της NACE αναθ. 1 από το έτος αναφοράς 1996.

Iταλία: Μετά την έρευνα για το έτος αναφοράς 1995, οι υπάρχουσες έρευνες για επιχειρήσεις διαφόρων μεγεθών έχουν επεκταθεί όπου είναι αναγκαίο προκειμένου να συνδυάσουν το πεδίο δραστηριότητας του κανονισμού ΣΔΕ. Για αμφότερες τις έρευνες καταρτίστηκε ένα νέο ερωτηματολόγιο για το έτος αναφοράς 1996. Από το έτος αναφοράς 1998 και εξής θα χρησιμοποιούνται περισσότερο οι διοικητικές πηγές και η δειγματοληψία.

Λουξεμβούργο: Για το έτος αναφοράς 1996 αναπτύχθηκε ένα νέο σύστημα έρευνας που πληροί τις περισσότερες προϋποθέσεις του κανονισμού ΣΔΕ.

Κάτω Χώρες: Τα ερωτηματολόγια για τη βιομηχανία θα επεκταθούν για τον τίτλο Γ της NACE αναθ. 1. Όσον αφορά τον τίτλο Ε, οι επιχειρήσεις που απασχολούν λιγότερους από 20 εργαζόμενους θα καλυφθούν επίσης από δοκιμαστική έρευνα το έτος αναφοράς 1998. Η συλλογή δεδομένων για τις επενδύσεις θα πραγματοποιηθεί μέσω δειγματοληψίας των επιχειρήσεων με λιγότερους από 20 εργαζόμενους στους τίτλους Γ έως ΣΤ. Η τάξη 52.31 προστέθηκε στο τομεακό πεδίο ενώ θα προστεθεί και η ομάδα 51.1.

Αυστρία: Για το έτος αναφοράς 1995 πραγματοποιήθηκε πλήρης απογραφή με νέα σειρά ερωτηματολογίων. Από το έτος αναφοράς 1997 έχει εισαχθεί μία ετήσια έρευνα που είναι ουσιαστικά η ίδια με την απογραφή που πραγματοποιήθηκε το έτος αναφοράς 1995 αλλά εισάγει τη δειγματοληψία για τις επιχειρήσεις.

Πορτογαλία: Το έτος αναφοράς 1996 καθιερώθηκε μία νέα γενιά ερωτηματολογίων που καλύπτει όλους τους τομείς. Η νέα ετήσια έρευνα δεν θέτει όριο ως προς το μέγεθος.

Φινλανδία: Για ορισμένους βιομηχανικούς τομείς το ερωτηματολόγιο για το έτος αναφοράς 1995 είχε ήδη αναθεωρηθεί με βάση την πρόταση της Επιτροπής για τον κανονισμό ΣΔΕ. Δεδομένα για τον τομέα των δομικών κατασκευών παρήχθησαν για πρώτη φορά για το έτος αναφοράς 1995. Από το 1995 διατίθεντο διοικητικά δεδομένα για όλες τις δραστηριότητες παροχής υπηρεσιών που καλύπτονται υποχρεωτικά από τον κανονισμό ΣΔΕ συμπληρώνοντας συνεπώς το πεδίο της φινλανδικής στατιστικής υπηρεσίας.

Σουηδία: Για το έτος αναφοράς 1997 οι δύο διενεργούμενες έρευνες συγχωνεύτηκαν σε μία. Το πεδίο εφαρμογής αυτής της νέας έρευνας περιλαμβάνει τον τομέα των δομικών κατασκευών. Όσον αφορά τις υπηρεσίες, οι στατιστικές χρηματοοικονομικών λογαριασμών είναι πλήρεις από την περίοδο αναφοράς 1997. Το πεδίο των δραστηριοτήτων επεκτάθηκε για την περίοδο αναφοράς 1997 προκειμένου να συμπεριληφθεί το τμήμα 70 της NACE αναθ. 1.

Ηνωμένο Βασίλειο: Μέχρι το έτος αναφοράς 1995 τα σχετικά με το μέγεθος όρια στους τομείς της βιομηχανίας και των δομικών κατασκευών είχαν πλήρως καταργηθεί. Το έτος αναφοράς 1996 το πεδίο των υπηρεσιών επεκτάθηκε στην ομάδα 60.1 και στα τμήματα 62 και 63 της NACE αναθ. 1. Το έτος αναφοράς 1998 προστέθηκαν ορισμένες νέες μεταβλητές στο ερωτηματολόγιο και το πεδίο της έρευνας επεκτάθηκε στην τάξη 64.11 της NACE αναθ. 1.

Νορβηγία: Από την περίοδο αναφοράς 1998 θα παράγονται στατιστικές διάρθρωσης των επιχειρήσεων για την ομάδα 40.1 και το τμήμα 41 της NACE αναθ. 1. Για την περίοδο αναφοράς 1995 εισήχθη μία έρευνα με βάση την επιχείρηση για τους τίτλους Ζ και Κ της NACE αναθ.1. Για το έτος αναφοράς 1996 καταργήθηκαν τα υπάρχοντα όρια και το πεδίο επεκτάθηκε στον τίτλο Ι της NACE αναθ. 1. Για το έτος αναφοράς 1997 το πεδίο επεκτάθηκε στον τίτλο Η. Από το 1998 έχει αναληφθεί σημαντική αναθεώρηση των στατιστικών των ασφαλίσεων προκειμένου να πληρούνται οι προϋποθέσεις του κανονισμού ΣΔΕ.

Προβλήματα που εξακολουθούν να υπάρχουν στα κράτη μέλη

Βέλγιο: Θεωρείται απίθανο να διατεθούν δεδομένα εντός της προθεσμίας των 18 μηνών για το έτος αναφοράς 1999.

Δανία: Δεν προβλέπονται σημαντικά προβλήματα.

Γερμανία: Όσον αφορά τη βιομηχανία, μόνον ορισμένες μεταβλητές θα διατίθενται για επιχειρήσεις όλων των μεγεθών μέχρις ότου καταστεί δυνατή η εφαρμογή έρευνας για τις μικρές επιχειρήσεις και αυτό εξαρτάται από την ολοκλήρωση του μητρώου επιχειρήσεων. Θα καταβληθεί προσπάθεια για το έτος αναφοράς 1999 να επεκταθεί αυτός ο κατάλογος μεταβλητών για τις οποίες διατίθενται στατιστικές για μικρές και συντεχνιακές επιχειρήσεις στον πλήρη κατάλογο που απαιτεί ο κανονισμός ΣΔΕ. Όσον αφορά δεδομένα για τις μεταφορές, τις επικοινωνίες και τις υπηρεσίες προς επιχειρήσεις θα διατίθενται μόνο για μικρό αριθμό μεταβλητών με βάση διοικητικά δεδομένα ή από υπάρχουσες έρευνες. Η κατάσταση αυτή θα συνεχιστεί τουλάχιστον μέχρι το έτος αναφοράς 2000 και ενδεχομένως μεταγενέστερα.

Ελλάδα: Η διαθεσιμότητα δεδομένων για τους τομείς των υπηρεσιών είναι αβέβαιη.

Ισπανία: Δεν είναι γνωστό κατά πόσον το ισπανικό στατιστικό σύστημα είναι ικανό να πληροί όλες τις προϋποθέσεις για τον τομέα των δομικών κατασκευών. Η διαθεσιμότητα στατιστικών για τον τομέα των υπηρεσιών εξαρτάται από την επιτυχή εφαρμογή του νέου ολοκληρωμένου συστήματος στατιστικών των υπηρεσιών για τα έτη αναφοράς 1998 και 1999.

Γαλλία: Δεν προβλέπονται σημαντικά προβλήματα

Ιρλανδία: Δεν έχουν υποβληθεί ακόμα προτάσεις για την κατάργηση των ορίων των 3 και 20 απασχολούμενων ατόμων αντίστοιχα στους τομείς της βιομηχανίας και των δομικών κατασκευών.

Iταλία: Δεν προβλέπονται σημαντικά προβλήματα

Λουξεμβούργο: Θεωρείται απίθανο να διατεθούν δεδομένα εντός της προθεσμίας των 18 μηνών για το έτος αναφοράς 1999.

Κάτω Χώρες: Δεν προβλέπονται σημαντικά προβλήματα

Αυστρία: Μπορεί να υπάρξουν δυσχέρειες όσον αφορά την τήρηση των προθεσμιών για τα τελικά αποτελέσματα διότι συχνά οι εταιρείες κλείνουν τους λογαριασμούς τους 12-15 μήνες από το τέλος της περιόδου αναφοράς.

Πορτογαλία: Η παραγωγή δεδομένων για ΜΟΔ και τοπική μονάδα είναι αβέβαιη αλλά σήμερα μελετάται καθώς είναι η εκτίμηση δεδομένων για επιχειρήσεις με λιγότερα από 20 απασχολούμενα άτομα.

Φινλανδία: Δεν προβλέπονται σημαντικά προβλήματα.

Σουηδία: Δεν προβλέπονται σημαντικά προβλήματα.

Ηνωμένο Βασίλειο: Δεν προβλέπονται σημαντικά προβλήματα.

Noρβηγία: Δεν προβλέπονται σημαντικά προβλήματα.

Εθνική μεθοδολογία

Στη διάρκεια του 1999 πραγματοποιήθηκε για πρώτη φορά κοινή ενημέρωση των πληροφοριών σχετικά με τις μεθοδολογικές πρακτικές των κρατών μελών για τους τομείς της βιομηχανίας και των υπηρεσιών. Οι πληροφορίες αυτές διατίθενται εμπορικά off-line (CD-ROM) και δωρεάν μέσω του Διαδικτύου.

Θα πρέπει να συνεχιστούν οι τακτικές επαφές μεταξύ της Eurostat και των εθνικών στατιστικών αρχών προκειμένου να παρακολουθείται η εφαρμογή του κανονισμού ΣΔΕ και, όπου είναι εφικτό, να παρέχεται συνδρομή στα κράτη μέλη από μεθοδολογική άποψη. Αυτό είναι ιδιαίτερα σημαντικό για τις πολυετείς στατιστικές που προβλέπονται στα παραρτήματα 2, 3 και 4 του κανονισμού ΣΔΕ για τα οποία το πρώτο έτος αναφοράς είναι, σε όλες τις περιπτώσεις, το 1997 και επίσης για την κατάρτιση προκαταρκτικών αποτελεσμάτων.

Eφαρμογή σε ευρωπαϊκή κλίμακα

Η Επιτροπή έχει θεσπίσει ορισμένους κανόνες σχετικά με την εφαρμογή του κανονισμού ΣΔΕ, περισσότερες λεπτομέρειες των οποίων διατίθενται στο σημείο 1.5 της παρούσας έκθεσης. Την περίοδο που μεσολάβησε μεταξύ της έγκρισης του κειμένου το 1996 και του σχεδιασμού της παρούσας έκθεσης [7], εγκρίθηκαν κανόνες σχετικά με τις ακόλουθες πτυχές εφαρμογής τόσο του κανονισμού ΣΔΕ όσο και του κανονισμού περί ασφαλίσεων:

[7] Ιανουάριος 2000

- ορισμοί των χαρακτηριστικών

- πρώτο έτος αναφοράς για την κατάρτιση των προκαταρκτικών αποτελεσμάτων

- ανάλυση των αποτελεσμάτων

- συχνότητα της κατάρτισης στατιστικών

- κατάλληλες τεχνικές διαδικασίες για τη διαβίβαση των αποτελεσμάτων

- μεταβατική περίοδος και παρεκκλίσεις από τις διατάξεις του κανονισμού ΣΔΕ

- κριτήρια για την αξιολόγηση της ποιότητας.

Γενικότερα η Επιτροπή έχει συνεργαστεί με τα κράτη μέλη για την ανάπτυξη ευρωπαϊκής μεθοδολογίας σε ορισμένους τομείς:

- την εκπόνηση ενός περιεκτικού καταλόγου σημαντικών δεικτών για τη μέτρηση της ποιότητας λαμβάνοντας υπόψη τις διάφορες μεθόδους συλλογής' οι εν λόγω δείκτες συνοψίζονται ως εξής: συνάφεια, ακρίβεια, έγκαιρη συλλογή, πρόσβαση, συγκρισιμότητα, συνοχή, πληρότητα,

- τον Ιανουάριο του 1997 η Επιτροπή διοργάνωσε ένα σεμινάριο σχετικά με τη χρησιμοποίηση διοικητικών πηγών για στατιστικούς σκοπούς. Η Eurostat παρακολουθεί ανελλιπώς τις εξελίξεις των ευρωπαϊκών και διεθνών προτύπων διοικητικής πληροφόρησης προκειμένου να αποφεύγονται περιττές αντιφάσεις μεταξύ στατιστικών αιτημάτων και άλλων διοικητικών απαιτήσεων,

- η επιβάρυνση για τις επιχειρήσεις έχει μελετηθεί σε διάφορες συνεδριάσεις τεχνικού χαρακτήρα. Έχουν υπογραμμιστεί οι δυσχέρειες παροχής συναφών ποσοτικών εκτιμήσεων σε ευρωπαϊκό επίπεδο' η σημαντικότερη δυσχέρεια είναι ο τρόπος με τον οποίο η εκτίμηση μιας επιβάρυνσης μπορεί να συνδεθεί με την πληροφόρηση σχετικά με τη διαθεσιμότητα και ποιότητα της καταρτισθείσας και διαδοθείσας στατιστικής πληροφόρησης,

- η παροχή εθνικών εμπιστευτικών δεδομένων αποτελεί απαραίτητη προϋπόθεση για την παραγωγή συνόλων σε επίπεδο ΕΕ, δεδομένου ότι υπάρχουν εμπιστευτικά δεδομένα, αλλά ότι αυτή η βελτίωση που επήλθε με την έκδοση του κανονισμού ΣΔΕ δεν ήταν επαρκής για να καταστήσει τα σύνολα σε επίπεδο ΕΕ διαθέσιμα για όλες τις δραστηριότητες. Έχει εκδοθεί ένας χάρτης για το απόρρητο των στατιστικών διάρθρωσης των επιχειρήσεων με στόχο την επίτευξη συμβατής εμπιστευτικής επεξεργασίας δεδομένων στα κράτη μέλη και στην Eurostat,

- προκειμένου να διατίθενται δεδομένα για χρήστες στις χώρες που δεν είναι ακόμα σε θέση να παρέχουν προκαταρκτικά αποτελέσματα ή να τηρούν τις απαιτούμενες προθεσμίες για τελικά αποτελέσματα, η Eurostat συνεχίζει να αναπτύσσει και να εφαρμόζει διαδικασίες εκτίμησης όπου διατίθενται επαρκώς ορθές μέθοδοι.

Όσον αφορά τις μεθοδολογικές εξελίξεις για τη βελτίωση των ευρωπαϊκών στατιστικών διάρθρωσης των επιχειρήσεων έχουν αναγνωριστεί οι ακόλουθοι βασικοί τομείς:

- αξιολόγηση της σκοπιμότητας των προτεινόμενων δεικτών ποιότητας και ενθάρρυνση της ευρείας εφαρμογής τους ούτως ώστε να πραγματοποιείται ουσιαστική εκτίμηση της ποιότητας,

- ανάπτυξη και διάδοση ορθών πρακτικών για τη μείωση της επιβάρυνσης, εστιάζοντας κυρίως το ενδιαφέρον στη χρησιμοποίηση και το συνδυασμό διοικητικών δεδομένων, στις εκτιμήσεις και την ενθάρρυνση διάφορων τεχνικών δειγματοληψίας όπως εναλλασσόμενα ή πολυετή δείγματα,

- οριστικοποίηση ορισμών που δεν έχουν ακόμα καθιερωθεί για πολυετή χαρακτηριστικά που προβλέπονται στον κανονισμό ΣΔΕ'

- ενημέρωση του χάρτη για το απόρρητο προκειμένου να συνεκτιμώνται οι γενικές αλλαγές που σημειώνονται στο ευρωπαϊκό στατιστικό απόρρητο.

Πρότυπες δοκιμαστικές μελέτες και μελλοντικές εξελίξεις

Η Eurostat έχει ξεκινήσει μία μεθοδολογική εργασία με ορισμένα κράτη μέλη σε προαιρετική βάση για ορισμένες από τις πρότυπες δοκιμαστικές μελέτες που προβλέπονται στον κανονισμό ΣΔΕ. Η τρέχουσα κατάσταση για κάθε δοκιμαστική μελέτη ποικίλλει σημαντικά και κυμαίνεται από μία προηγμένη μεθοδολογική εργασία (επί παραδείγματι σχετικά με την υπεργολαβία και τις δραστηριότητες άλλων ενδιάμεσων χρηματοπιστωτικών οργανισμών) μέχρι την εργασία που δεν υπερβαίνει την επανεξέταση των τρεχουσών πρακτικών (επί παραδείγματι περιφερειακές επενδύσεις στους τομείς των υπηρεσιών). Στο σημείο 1.5 παρέχεται συνοπτική περιγραφή κάθε δοκιμαστικής μελέτης.

Δεδομένου ότι έχουν παρέλθει πλέον των πέντε ετών από το σχεδιασμό του καταλόγου πρότυπων δοκιμαστικών μελετών στο πλαίσιο της πρότασης της Επιτροπής για τον κανονισμό ΣΔE, η Eurostat συζητά εκ νέου με τους χρήστες σχετικά με την άποψή τους για τη χρησιμότητα δεδομένων γι'αυτά τα μελλοντικά θέματα των πρότυπων δοκιμαστικών μελετών.

Υπό το πρίσμα των ανωτέρω, η Eurostat προτείνει την παράταση του χρονικού πλαισίου για την εκτέλεση των πρότυπων δοκιμαστικών μελετών πέρα του έτους αναφοράς 1998 που προβλέπει ο κανονισμός ΣΔΕ προκειμένου να εκπονηθεί ένα πρόγραμμα εκτέλεσης πρότυπων δοκιμαστικών μελετών επανεξεταζόμενο σε ετήσια βάση. Αυτό το κυλιόμενο πρόγραμμα εργασίας θα προκύψει από ένα κατάλογο προτεραιότητας για την ανάπτυξη του κανονισμού με βάση τις ανάγκες των χρηστών για συμπληρωματικά δεδομένα, την τρέχουσα διαθεσιμότητα δεδομένων στα κράτη μέλη και τον απαραίτητο χρόνο για την πλήρη ανάπτυξη ορισμένων τομέων. Ένα τέτοιο πρόγραμμα εργασίας αποτέλεσε αντικείμενο συζητήσεων με τα κράτη μέλη στα τέλη Οκτωβρίου 1999.

Η βασική μέριμνα για το μέλλον είναι η επίτευξη της πλήρους εφαρμογής του κανονισμού ΣΔΕ προκειμένου η Επιτροπή να είναι σε θέση να παράγει υψηλής ποιότητας στατιστικά στοιχεία για την Ευρωπαϊκή Ένωση εντός εύλογου χρονικού διαστήματος από το τέλος της περιόδου αναφοράς. Όμως, για να είναι οι στατιστικές διάρθρωσης των επιχειρήσεων ενημερωμένες και συναφείς πρέπει να προσαρμόζονται συνεχώς σε αυτές τις αλλαγές. Για να αναληφθεί επιτυχώς μία τέτοια ανάπτυξη απαιτούνται τα ακόλουθα στοιχεία:

- αναγνώριση από τους προμηθευτές και χρήστες δεδομένων της αναγκαιότητας της ανάπτυξης,

- αδιάλειπτη προσοχή στις μεταβαλλόμενες ανάγκες των χρηστών, σε ολόκληρη την ΕΕ, σε εθνικό και περιφερειακό επίπεδο,

- αδιάλειπτη προσοχή στις αλλαγές των μεθόδων παραγωγής,

- καθορισμός προτεραιοτήτων στο πλαίσιο των περιορισμένων πόρων.

Η Eurostat, σε συνεργασία με τις εθνικές στατιστικές αρχές, θα καταρτίσει τριετές πρόγραμμα εργασίας για την ανάπτυξη στατιστικών διάρθρωσης των επιχειρήσεων που θα ενσωματώνει τις σημαντικές εργασίες σχετικά με τα θέματα των πρότυπων δοκιμαστικών μελετών που προβλέπονται στον κανονισμό ΣΔΕ εξετάζοντας παράλληλα άλλα θέματα.

Λαμβάνοντας υπόψη την παρούσα κατάσταση προόδου των πρότυπων δοκιμαστικών μελετών και άλλων εργασιών ανάπτυξης στατιστικών διάρθρωσης των επιχειρήσεων, έχουμε μία προσωρινή ένδειξη των εργασιών που πιθανόν να ολοκληρωθούν στο άμεσο μέλλον. Στη διάρκεια του 2000 και 2001 η Επιτροπή προτίθεται να προετοιμάσει ορισμένες προτάσεις τροποποιήσεων του κανονισμού ΣΔΕ, ιδίως όσον αφορά τους ενδιάμεσους χρηματοπιστωτικούς οργανισμούς, τα ταμεία συντάξεων, δραστηριότητες συναφείς με τις δραστηριότητες ενδιάμεσων χρηματοπιστωτικών οργανισμών και την ενίσχυση του καταλόγου των χαρακτηριστικών που χρησιμοποιούνται για την παρατήρηση των δαπανών των επιχειρήσεων για την προστασία του περιβάλλοντος.

Οι θεματικοί τομείς που έχουν εντοπιστεί ως οι σημαντικότεροι για τις εργασίες ανάπτυξης κατά την προσεχή τριετία, εκτός των πρότυπων δοκιμαστικών μελετών που προβλέπονται στον κανονισμό ΣΔΕ, περιλαμβάνουν στατιστικές για τις υπηρεσίες προς επιχειρήσεις (NACE αναθ. 1 τίτλος Κ) και τη δημογραφία των επιχειρήσεων.

1.2 Ιστορικο του κανονισμου ΣΔΕ

Προβλήματα σχετικά με τις στατιστικές διάρθρωσης των επιχειρήσεων τη δεκαετία του 1980

Πριν από την έκδοση του κανονισμού ΣΔΕ, εναρμονισμένες ευρωπαϊκές στατιστικές διάρθρωσης των επιχειρήσεων διατίθεντο μόνο για περιορισμένο τμήμα της επιχειρηματικής κοινότητας, συγκεκριμένα τους παραδοσιακούς βιομηχανικούς τομείς της παροχής ενέργειας και νερού και των ορυχείων και λατομείων, τις μεταποιητικές βιομηχανίες και τις δομικές κατασκευές. Η κάλυψη του τομέα των υπηρεσιών στα κράτη μέλη ήταν ανεπαρκής και πραγματοποιείτο σε μη εναρμονισμένη μορφή, πράγμα που περιόρισε σοβαρά τη συγκρισιμότητα της προκύπτουσας πληροφόρησης σε ευρωπαϊκό επίπεδο. Οι διαθέσιμες στατιστικές πληροφορίες για τους βιομηχανικούς τομείς βασίζονταν σε δύο οδηγίες του Συμβουλίου [8] που εκδόθηκαν το 1964 και 1972. Τα εναρμονισμένα βιομηχανικά δεδομένα δημοσιεύονταν συνήθως σε ετήσιους τόμους και τα μη εναρμονισμένα δεδομένα για τον τομέα των υπηρεσιών εξακολουθούν να διατίθενται εν μέρει μέσω του τομέα ΣΔΕ της New Cronos.

[8] Οδηγία 64/475/ΕΟΚ του Συμβουλίου της 30ης Ιουλίου 1964 περί οργανώσεως συντονισμένων ετήσιων ερευνών επί των επενδύσεων στη βιομηχανία (ΕΕ 131 της 13.8.1964, σ. 2193) και οδηγία 72/221/ΕΟΚ του Συμβουλίου της 6ης Ιουνίου 1972 περί οργανώσεως συντονισμένων στατιστικών ερευνών στη βιομηχανία και στη βιοτεχνία (ΕΕ L 133 της 10.6.1972, σ. 57)

Παρά την πολυετή ισχύ των οδηγιών, η παραγωγή ευρωπαϊκών στατιστικών διάρθρωσης της βιομηχανίας εξακολουθεί να αποτελεί, σε μεγαλύτερο ή μικρότερο βαθμό, παράρτημα πολλών εθνικών συστημάτων. Οι στατιστικές αυτές καθίστανται προοδευτικά λιγότερο χρήσιμες λόγω των οικονομικών και τεχνικών εξελίξεων που επήλθαν στο μεταξύ και ενός συνδυασμού δύσκαμπτων νομικών μέσων και περιορισμένης επιτυχούς ανάπτυξης εκτός του νομικού πλαισίου. Στα τέλη της δεκαετίας του 1980, πολλά σοβαρά προβλήματα κατέστησαν εμφανή σε βαθμό που οι οδηγίες δεν τηρούνταν και, το σημαντικότερο, η Επιτροπή, λόγω έλλειψης διαθέσιμων δεδομένων, δεν μπορούσε να ανταποκριθεί στις ανάγκες των χρηστών δεδομένων. Ειδικότερα, κατεγράφησαν τα ακόλουθα σημεία:

- Τα δεδομένα που καλύπτουν επιχειρήσεις όλων των μεγεθών διατίθεντο μόνο ανά πενταετία ή και καθόλου

- Ορισμένοι βιομηχανικοί τομείς, ιδίως οι δομικές κατασκευές, αγνοούνταν από ορισμένα κράτη μέλη. Τα περισσότερα κράτη μέλη δεν κάλυπταν πλήρως τους τομείς οικονομικών υπηρεσιών και ορισμένα δεν τους κάλυπταν καθόλου σε ετήσια βάση.

- Ορισμένα φαινόμενα σχετικά με τις στατιστικές διάρθρωσης των επιχειρήσεων δεν καλύπτονταν, όπως η υπεργολαβία, η έρευνα και ανάπτυξη, η προστασία του περιβάλλοντος. Οι αλλαγές στις επιχειρηματικές πρακτικές εξασθένισαν τη χρησιμότητα των ισχυόντων μέτρων, όπως η αυξημένη επίπτωση της εργασίας μερικής απασχόλησης, η χρησιμοποίηση της χρηματοδοτικής μίσθωσης και ο ρόλος των άυλων επενδύσεων.

- Πολλοί χρήστες διαμαρτύρονταν ότι οι καθυστερήσεις στη διαθεσιμότητα δεδομένων ήταν εξαιρετικά μεγάλες.

- Παρατηρήθηκαν απώλειες πληροφοριών λόγω της συγκάλυψης δεδομένων σε εθνικό επίπεδο προς αποφυγή της δημοσιοποίησης εμπιστευτικών δεδομένων, ή λόγω της μετάβασης από εθνικές ονοματολογίες στην κοινή NACE 70. Τοιουτοτρόπως δεν κατέστη δυνατός ο υπολογισμός δεδομένων για την ΕΕ συνολικά.

- Οι στατιστικές παράγονταν για διάφορες στατιστικές μονάδες χωρίς όλες οι εθνικές στατιστικές αρχές να έχουν υιοθετήσει ως στατιστικές μονάδες την επιχείρηση ή τη μονάδα οικονομικής δραστηριότητας.

- Οι περισσότερες στατιστικές αρχές ούτε συνέλεγαν ούτε παρείχαν ορισμένες από τις απαιτούμενες μεταβλητές.

Καίτοι ορισμένες από αυτές τις δυσχέρειες μειώθηκαν με την εφαρμογή του κανονισμού αριθ. 3037 του Συμβουλίου της 9ης Οκτωβρίου 1990 [9] για τη στατιστική ταξινόμηση των οικονομικών δραστηριοτήτων στην Ευρωπαϊκή Κοινότητα (NACE αναθ.1 ) και με την ανάπτυξη άλλων στατιστικών μέσων όπως η εναρμόνιση των μητρώων επιχειρήσεων [10], οι σημαντικότερες δυσχέρειες όμως παρέμειναν.

[9] ΕΕ L 293 της 24.10.1990, σ. 1

[10] Κανονισμός (ΕΟΚ) αριθ. 2186/93 του Συμβουλίου της 22ας Ιουλίου 1993 σχετικά με τον κοινοτικό συντονισμό της ανάπτυξης μητρώων επιχειρήσεων για στατιστικούς σκοπούς

Στη διάρκεια των τεχνικών συζητήσεων για την επίλυση ορισμένων από τις απομένουσες δυσχέρειες, πραγματοποιήθηκαν τακτικές, διεξοδικές διαβουλεύσεις με σημαντικό αριθμό ενδιαφερομένων μερών που αντιπροσωπεύουν τους βασικούς προμηθευτές δεδομένων (επιχειρήσεις), τις στατιστικές αρχές σε εθνικό επίπεδο και όλους τους τύπους χρηστών. Αυτές οι διαβουλεύσεις μπορούν να ταξινομηθούν σε τρεις ομάδες:

- οι υπηρεσίες της Επιτροπής ενημερώνονταν έγκαιρα για τα προγράμματα και μετέπειτα πραγματοποιούνταν τακτικές επαφές με μεμονωμένες υπηρεσίες,

- πραγματοποιούνταν συχνές διαβουλεύσεις με τις εθνικές στατιστικές αρχές που εξακολουθούν να είναι αρμόδιες για τη συλλογή δεδομένων. Οι εν λόγω αρχές συμμετείχαν στις αρχικές συνεδριάσεις όπου η Eurostat προσπάθησε να αναλύσει λεπτομερώς τα προβλήματα του ισχύοντος συστήματος, μέσω των τεχνικών ομάδων εργασίας στις οποίες υποβλήθηκαν οι πρώτες προτάσεις αλλαγών. Στη διάρκεια αυτών των συνεδριάσεων βελτιώθηκαν οι προτάσεις της Επιτροπής,

- οι επιχειρήσεις και οι επαγγελματικές ενώσεις τους ενημερώνονταν για την πρόοδο σχετικά με την ανάπτυξη του κανονισμού ΣΔΕ μέσω παρουσιάσεων στις τακτικές ενημερωτικές συνεδριάσεις που πραγματοποιεί η Eurostat με ευρωπαϊκές εμπορικές ενώσεις για τον τομέα των στατιστικών των επιχειρήσεων.

Έκδοση του κανονισμού ΣΔΕ

Το 1995 η Επιτροπή οριστικοποίησε την πρότασή της προς το Συμβούλιο για μία νέα νομική βάση για τις ευρωπαϊκές στατιστικές διάρθρωσης των επιχειρήσεων. Στις 20 Δεκεμβρίου 1996 εκδόθηκε ο κανονισμός (ΕΚ, Ευρατόμ) αριθ. 58/97 του Συμβουλίου για τις στατιστικές διάρθρωσης των επιχειρήσεων. Δημοσιεύθηκε στην Επίσημη Εφημερίδα των Ευρωπαϊκών Κοινοτήτων στις 17 Ιανουαρίου 1997 και τέθηκε σε ισχύ 20 ημέρες αργότερα.

Στόχος του κανονισμού ΣΔΕ

Ο στόχος του κανονισμού ΣΔΕ σύμφωνα με το άρθρο 1 είναι η δημιουργία κοινού πλαισίου για τη συλλογή, την κατάρτιση, τη διαβίβαση και την αξιολόγηση των κοινοτικών στατιστικών σχετικά με τη διάρθρωση, τις δραστηριότητες, την ανταγωνιστικότητα και την απόδοση των επιχειρήσεων εντός της Κοινότητας. Η πλήρης εφαρμογή του κανονισμού ΣΔΕ θα έχει ως αποτέλεσμα οι εθνικές στατιστικές αρχές, που είναι αρμόδιες για τη συλλογή δεδομένων, να διαβιβάζουν στην Εurostat δεδομένα συγκρίσιμα μεταξύ των κρατών μελών. Ο κανονισμός ΣΔΕ καθορίζει ή προβλέπει κανόνες, πρότυπα και ορισμούς που απαιτούνται για την παραγωγή συγκρίσιμων κοινοτικών στατιστικών, χωρίς να περιγράφει λεπτομερώς τις χρησιμοποιητέες ακριβείς μεθόδους συλλογής. Οι στατιστικές αρχές κάθε κράτους μέλους μπορούν να προβαίνουν στη συλλογή δεδομένων κατά τον πλέον ενδεδειγμένο τρόπο για την περίπτωσή τους, επί παραδείγματι λαμβάνοντας υπόψη τις εθνικές απαιτήσεις για την παρουσίαση των λογαριασμών των εταιρειών.

Μέσω της διαδικασίας της επιτροπολογίας, ο κανονισμός ΣΔΕ παρέχει ένα βαθμό ευελιξίας με την οποία η Επιτροπή μπορεί να λαμβάνει μέτρα προσαρμογής στις οικονομικές και τεχνικές εξελίξεις κατόπιν διαβούλευσης με τα κράτη μέλη.

Το πλαίσιο που αναφέρεται στο άρθρο 1 του κανονισμού ΣΔΕ αποτελείται από ορισμένες γενικές διατάξεις του κειμένου συναφείς με τις περισσότερες ή όλες τις στατιστικές διάρθρωσης των επιχειρήσεων. Αυτές οι γενικές διατάξεις συμπληρώνονται από ειδικότερες διατάξεις στα 4 παραρτήματα. Το πρώτο παράρτημα είναι γενικού χαρακτήρα σχετικά με την παραγωγή ορισμένων πρότυπων δεικτών για όλες τις δραστηριότητες που καλύπτει ο κανονισμός. Τα τρία άλλα παραρτήματα καλύπτουν αντίστοιχα τη βιομηχανία, το εμπόριο και διανομή και τις δομικές κατασκευές. Αυτή η προσέγγιση κατά μονάδα οδηγεί καθαυτή σε σχετικά απλές τροποποιήσεις του κανονισμού ΣΔΕ εφόσον και όταν ληφθούν αποφάσεις για επέκταση της συλλογής δεδομένων προκειμένου να καλυφθεί λεπτομερέστερα οιαδήποτε ειδική πτυχή της επιχειρηματικής κοινότητας. Αυτό πραγματοποιήθηκε επιτυχώς όσον αφορά το παράρτημα 5 που καλύπτει τις στατιστικές των ασφαλίσεων.

1.3 Αναληφθεισεσ εξελιξεισ

Eνσωμάτωση του κανονισμού ΣΔΕ στο στατιστικό παράρτημα της συνθήκης ΕΟΧ

Ο κανονισμός ΣΔΕ ενσωματώθηκε στο παράρτημα ΧΧΙ (στατιστικό παράρτημα) της συμφωνίας ΕΟΧ με την απόφαση 13/1999 της κοινής επιτροπής ΕΟΧ κατά την 60η συνεδρίασή της στις 29 Ιανουαρίου 1999 και τέθηκε σε ισχύ την επομένη ημέρα.

Κανονισμός του Συμβουλίου που τροποποιεί τον κανονισμό ΣΔΕ

Στις 16 Φεβρουαρίου 1998 εκδόθηκε ο κανονισμός (ΕΚ, Ευρατόμ) αριθ. 410/98 του Συμβουλίου που τροποποιεί τον κανονισμό (ΕΚ, Ευρατόμ) αριθ. 58/97 για τις στατιστικές διάρθρωσης των επιχειρήσεων (αναφερόμενος στο εξής ως ο κανονισμός για τις ασφαλίσεις) που πρόσθεσε ένα πέμπτο παράρτημα στον κανονισμό ΣΔΕ. Το συγκεκριμένο παράρτημα αφορά ένα πλαίσιο στατιστικών διάρθρωσης των επιχειρήσεων για δραστηριότητες ασφαλίσεων ζωής και ζημιών αρχίζοντας με περίοδο αναφοράς το 1996.

Η παρούσα διάρθρωση που συνδυάζει τον κανονισμό ΣΔΕ και τον κανονισμό για τις ασφαλίσεις. συνοψίζεται στην ακόλουθη σχηματική παράσταση.

>ΑΝΑΦΟΡΑ ΣΕ ΓΡΑΦΗΚΟ>

1.4 Εφαρμογη του κανονισμου ΣΔΕ απο τα κρατη μελη

Bέλγιο

Σύστημα έρευνας πριν από την εφαρμογή του κανονισμού ΣΔΕ - μέχρι το έτος αναφοράς 1994

Οι βασικές πηγές των βελγικών στατιστικών της βιομηχανίας ήταν μία βιομηχανική έρευνα τοπικών ή τεχνικών μονάδων (τοπικές ΜΟΔ) με ερωτήσεις σχετικά με την προστιθέμενη αξία και μία έρευνα για επενδύσεις που αφορούσε επίσης τοπικές ή τεχνικές μονάδες. Εφαρμόστηκε κατώτατο όριο 5 χειρώνακτες εργάτες που, σε ορισμένους τομείς, αυξήθηκε σε 10 ή 20 εργάτες. Οι έρευνες ήσαν πλήρεις.

Δεν διενεργήθηκαν έρευνες στους τομείς των υπηρεσιών για τους οποίους οι μόνες διαθέσιμες στατιστικές προέκυψαν από το μητρώο κοινωνικής ασφάλισης.

Αλλαγές και προγράμματα για τη μεταβατική περίοδο: έτη αναφοράς 1995-1998

Εφαρμόστηκε ένα νέο σύστημα έρευνας για το έτος αναφοράς 1995 με νέα εθνική νομική βάση. Βασίζεται σε ένα βασικό υποχρεωτικό ερωτηματολόγιο που συμπληρώνεται από σειρά παραρτημάτων που είναι κυρίως πολυετή ενώ διενεργείται κοινή έρευνα για όλες τις δραστηριότητες. Η νέα έρευνα αποσκοπεί να ικανοποιήσει ένα ευρύτερο φάσμα αναγκών από αυτές που καλύπτει ο κανονισμός ΣΔΕ και ως εκ τούτου είναι ευρύτερη.

Για το έτος αναφοράς 1995, το πεδίο της έρευνας επεκτάθηκε πέραν των παραδοσιακών τομέων της βιομηχανίας και των δομικών κατασκευών και κάλυψε τους τίτλους Γ-Ι και Κ της NACE αναθ. 1. Για το έτος αναφοράς 1996 επεκτάθηκε προκειμένου να καλύψει την ομάδα 65.2 του τίτλου Ι της NACE αναθ. 1. Δεν υπάρχει πλέον όριο μεγέθους στη νέα έρευνα εκτός των περιορισμών του νέου μητρώου επιχειρήσεων. Η βασική μονάδα είναι ο ΦΠΑ ή η μονάδα κοινωνικής ασφάλισης. Η δειγματοληψία εισήχθη με πλήρη κάλυψη για επιχειρήσεις με 20 ή περισσότερους εργαζόμενους ή ετήσιο κύκλο εργασιών που υπερβαίνει τα 200 εκατ. βελγικά φράγκα (περίπου 5 εκατ. ευρώ). Το βασικό ερωτηματολόγιο καλύπτει την απασχόληση, τα έσοδα και τα έξοδα (με διαδικασίες τύπου λογαριασμού κερδών και ζημιών) και τις επενδύσεις. Τα ετήσια παραρτήματα περιλαμβάνουν μεταβλητές σχετικά με την ανάλυση του κύκλου εργασιών ανά δραστηριότητα και την τοπική μονάδα. Επιπλέον, υπάρχουν παραρτήματα με πολυετείς μεταβλητές.

Εκτός από τη νέα έρευνα, χρησιμοποιούνται φορολογικές πηγές για μονάδες που δεν καλύπτονται από την έρευνα, συγκεκριμένα τα ελεύθερα επαγγέλματα όπου δεν απασχολούνται μισθωτοί.

Προβλήματα που εξακολουθούν να υπάρχουν μετά το έτος αναφοράς 1998

Το νέο σύστημα έρευνας αναμένεται να πληροί σχεδόν όλες τις προϋποθέσεις του κανονισμού ΣΔΕ όπου το ζήτημα των καθυστερήσεων στη διαβίβαση δεδομένων παραμένει το κύριο πρόβλημα' είναι απίθανο τα δεδομένα να διατεθούν εντός της προθεσμίας των 18 μηνών για το έτος αναφοράς 1999 και τα προκαταρκτικά αποτελέσματα δεν είναι διαθέσιμα. Δεν έχει πραγματοποιηθεί ακόμα η συλλογή ορισμένων πολυετών μεταβλητών και εξακολουθούν να υπάρχουν ορισμένες αβεβαιότητες όσον αφορά την παραγωγή δεδομένων ΜΟΔ.

Προγράμματα εφαρμογής για το έτος αναφοράς 1999 και μετά

Το 1999 θα συλλεγούν πολυετείς μεταβλητές προσθέτοντας ειδικά παραρτήματα σε ορισμένους τομείς. Προγραμματίζεται επίσης η επέκταση της χρησιμοποίησης διοικητικών δεδομένων διερευνώντας τη χρησιμοποίηση των μητρώων κοινωνικής ασφάλισης για ορισμένα μέτρα απασχόλησης.

Δανία

Σύστημα έρευνας πριν από την εφαρμογή του κανονισμού ΣΔΕ - μέχρι το έτος αναφοράς 1994

Πριν από την εφαρμογή του κανονισμού ΣΔΕ οι βασικές έρευνες για στατιστικές της βιομηχανίας ήσαν οι στατιστικές των λογαριασμών και η έρευνα για τις επενδύσεις. Οι στατιστικές των λογαριασμών αποτελούνταν από ένα συνδυασμό στατιστικής έρευνας και διοικητικών δεδομένων.

Οι έρευνες κάλυπταν ετησίως τους τίτλους Γ-Ε (εκτός από το τμήμα 11) της NACE αναθ.1 για επιχειρήσεις με 20 ή περισσότερα απασχολούμενα άτομα. Οι έρευνες ήσαν πλήρεις και το ποσοστό των απαντώντων προσέγγισε το 100%. Στην έρευνα για τους λογαριασμούς συλλέχτηκαν πληροφορίες σχετικά με τα έσοδα και τα έξοδα (με διαδικασίες τύπου λογαριασμού κερδών και ζημιών). Στατιστικές παρεμφερείς με την έρευνα για τους λογαριασμούς καταρτίζονται σε ετήσια βάση για επιχειρήσεις με λιγότερα από 20 απασχολούμενα άτομα από διοικητικές πηγές.

Ο τίτλος Ε της NACE αναθ. 1 αποτελείται εξ ολοκλήρου από επιχειρήσεις κοινής ωφέλειας. Όλες αυτές οι μονάδες καλύφθηκαν από στατιστικές του δημόσιου τομέα παρά από τις γενικές στατιστικές των επιχειρήσεων. Σε αυτές τις έρευνες, που ήσαν πλήρεις, δεν υπήρχε όριο μεγέθους για τη συλλογή δεδομένων.

Ο τίτλος ΣΤ της NACE αναθ. 1 δεν καλύπτεται από το έτος αναφοράς 1990.

Δεδομένα για τις υπηρεσίες καταρτίστηκαν βάσει διοικητικών δεδομένων από τις φορολογικές αρχές, το μητρώο ΦΠΑ και το μητρώο για την απασχόληση στις επιχειρήσεις. Οι πρώτες κάλυπταν όλες τις δραστηριότητες και τις περισσότερες νομικές μορφές και παρείχαν πληροφορίες για τους λογαριασμούς κερδών και ζημιών και τους ισολογισμούς. Το δεύτερο κάλυπτε όλες τις μονάδες που υπόκεινται σε ΦΠΑ και παρείχε πληροφορίες για τον κύκλο εργασιών και στοιχεία δαπανών. Η τρίτη πηγή κάλυπτε όλες τις τοπικές μονάδες στις οποίες απασχολούνται άτομα και παρείχε πληροφορίες για την απασχόληση, το κόστος εργασίας και ορισμένα χαρακτηριστικά των εργαζομένων. Οι πληροφορίες για τους λογαριασμούς και την απασχόληση διατίθεντο σε ετήσια βάση και οι πληροφορίες για τον ΦΠΑ σε τριμηνιαία βάση.

Η συλλογή δεδομένων για την Ε&Α πραγματοποιήθηκε ξεχωριστά από την έρευνα που διενεργήθηκε στο πλαίσιο της εξαμηνιαίας έρευνας του Υπουργείου Έρευνας.

Αλλαγές και προγράμματα για τη μεταβατική περίοδο: έτη αναφοράς 1995-1998

Οι τίτλοι Γ (εκτός από το τμήμα 11), Δ και ΣΤ και το τμήμα 52 της NACE αναθ.1 καλύφθηκαν, από το έτος αναφοράς 1995, με νέα έρευνα σχετικά με τις στατιστικές γενικών λογαριασμών. Για το έτος αναφοράς 1998 προστέθηκε το τμήμα 51 του τίτλου Ζ. Η έρευνα είναι μία δειγματοληπτική έρευνα άνω των 5 εργαζομένων με ποσοστό δείγματος που φθάνει συνήθως το 100% άνω του ορίου των 50 εργαζομένων. Πρόκειται για μία επέκταση της υπάρχουσας έρευνας όσον αφορά την κάλυψη δραστηριοτήτων και μεγέθους. Επιπλέον, υπάρχει συμπληρωματικό παράρτημα για δεδομένα ΜΟΔ για μονάδες με σημαντικές δευτερεύουσες δραστηριότητες.

Για την κάλυψη πληθυσμού κάτω των 5 εργαζομένων χρησιμοποιούνται διοικητικά δεδομένα συμπεριλαμβανομένων πληροφοριών από τα φορολογικά αρχεία που παρέχουν συνοπτικά δεδομένα και αυτό χρησιμοποιείται επίσης για την παρέκταση του πληθυσμού από το δείγμα που έχει επιλεγεί.

Καίτοι έχουν ξεκινήσει οι προετοιμασίες για την επέκταση των στατιστικών των λογαριασμών με σκοπό την κάλυψη όλων των τομέων των υπηρεσιών για το έτος αναφοράς 1999, η Στατιστική Υπηρεσία της Δανίας συνεχίζει να διαθέτει στη Εurostat στατιστικές για τους τομείς των υπηρεσιών με βάση τα μητρώα πληροφοριών λογαριασμών που κατέχουν οι φορολογικές αρχές, το μητρώο ΦΠΑ και το μητρώο για στατιστικές της απασχόλησης. Είναι σημαντικό να σημειωθεί ότι αυτά τα τρία μητρώα δεν χρησιμοποιούνται ανεξάρτητα αλλά συγχωνεύονται σε ένα ολοκληρωμένο σύνολο στατιστικών των επιχειρήσεων. Καίτοι οι στατιστικές αυτές χρησιμοποιούνται μόνο για τους τομείς των υπηρεσιών εντός του πλαισίου του κανονισμού ΣΔΕ, παράγονται στην πραγματικότητα για όλους τους επιχειρηματικούς τομείς και μελετάται η συνέχιση της ανάπτυξής τους παράλληλα με τις στατιστικές των λογαριασμών βάσει ερωτηματολογίου / διοικητικής πηγής.

Εκτός από αυτές τις γενικές στατιστικές των επιχειρήσεων, παράγονται ειδικές στατιστικές για την Ε&Α και το περιβάλλον. Το Υπουργείο Έρευνας διενεργεί ανά διετία έρευνα για την Ε&Α και τα ενδιάμεσα έτη εκτιμώνται. Μία ειδική έρευνα για το περιβάλλον αποτέλεσε αντικείμενο εξέτασης αλλά δεν έχει ακόμα υλοποιηθεί.

Προβλήματα που εξακολουθούν να υπάρχουν μετά το έτος αναφοράς 1998

Δεν προβλέπονται προβλήματα λόγω της προγραμματισθείσας για το 1999 επέκτασης του πεδίου των δραστηριοτήτων.

Προγράμματα εφαρμογής για το έτος αναφοράς 1999 και μετά

Για το έτος αναφοράς 1999 μελετάται να προστεθούν στις στατιστικές των λογαριασμών οι απομένοντες τίτλοι για τον τομέα των υπηρεσιών, συγκεκριμένα οι Η, Θ και Κ καθώς και τα τμήματα 11 και 50.

Γερμανία

Σύστημα έρευνας πριν από την εφαρμογή του κανονισμού ΣΔΕ - μέχρι το έτος αναφοράς 1994

Η συλλογή δεδομένων για τη βιομηχανία βασίστηκε σε δύο έρευνες για τις επιχειρήσεις που συνέλεξαν δεδομένα σχετικά με τα τρέχοντα έσοδα και έξοδα, αφενός, και τις επενδύσεις, αφετέρου, καθώς και σε μία ξεχωριστή έρευνα για επενδύσεις σε επίπεδο τοπικής μονάδας που δεν κάλυπτε τις δομικές κατασκευές. Όλες αυτές οι έρευνες ήσαν ετήσιες. Χρησιμοποιήθηκαν ξεχωριστά ερωτηματολόγια για i) τον τομέα παροχής ενέργειας και νερού, ii) τα λατομεία και ορυχεία και τις μεταποιητικές βιομηχανίες, iii) τις οικοδομικές και δομικές κατασκευές και iv) τις εργασίες αποπεράτωσης και ολοκλήρωσης οικοδομικών κατασκευών.

Όλες οι έρευνες είχαν κατώτατο όριο εκτός από τον τομέα της ενέργειας. Το κατώτατο όριο ήταν συνήθως 20 απασχολούμενα άτομα αλλά είχε οριστεί σε 10 απασχολούμενα άτομα για τα ερωτηματολόγια σχετικά με τις εργασίες αποπεράτωσης και ολοκλήρωσης οικοδομικών κατασκευών μέχρι το 1997 όπου αυξήθηκε σε 20 απασχολούμενα άτομα. Η έρευνα για τα έσοδα και τα έξοδα ήταν δειγματοληπτική έρευνα με πλήρη συλλογή δεδομένων για μονάδες με 20 ή περισσότερα απασχολούμενα άτομα. Η έρευνα για τα έσοδα και τα έξοδα συνέλεξε πληροφορίες για τα έσοδα και τα έξοδα εκμετάλλευσης καθώς και για την απασχόληση.

Στον τομέα των υπηρεσιών, οι στατιστικές έρευνες περιορίστηκαν στους τίτλους Ζ και Η της NACE αναθ.1 με λιγοστές εξαιρούμενες ομάδες. Δεν εφαρμόστηκε κανένα όριο μεγέθους. Αυτές οι έρευνες επιχειρήσεων διενεργούνταν σε ετήσια βάση για τον τίτλο Ζ και ανά διετία για τον τίτλο Η και παρείχαν πληροφορίες για την απασχόληση, τα έσοδα και τα έξοδα εκμετάλλευσης και τις επενδύσεις. Οι έρευνες ήσαν στρωματοποιημένα δείγματα γύρω στο 8-10% του πληθυσμού με ποσοστό απαντώντων σχεδόν 100%.

Στον τομέα των μεταφορών υπήρξαν ορισμένες στατιστικές των επιχειρήσεων για τις μεταφορές μέσω υδάτινων οδών, τις οδικές μεταφορές και τις εναέριες μεταφορές όσον αφορά τον κύκλο εργασιών, τον αριθμό των απασχολούμενων ατόμων και τον αριθμό των εργαζομένων. Για τις υπόλοιπες δραστηριότητες, οι μόνες διαθέσιμες πηγές δεδομένων προέρχονταν από τις δηλώσεις ΦΠΑ και κοινωνικής ασφάλισης. Αμφότερες οι πηγές κάλυπταν όλες τις δραστηριότητες με χαμηλά όρια και ήσαν υποχρεωτικές.

Αλλαγές και προγράμματα για τη μεταβατική περίοδο: έτη αναφοράς 1995-1998

Η έρευνα για τη HORECA διενεργείται ανά διετία αλλά οι πληροφορίες σχετικά με μικρό αριθμό μεταβλητών εκτιμήθηκαν για το έτος αναφοράς 1996 και θα εκτιμηθούν εκ νέου για το έτος αναφοράς 1998. Δεν παρατηρήθηκαν σημαντικές αλλαγές στις πηγές διανομής και άλλων υπηρεσιών.

Προβλήματα που εξακολουθούν να υπάρχουν μετά το έτος αναφοράς 1998

Στη βιομηχανία μόνον ορισμένες μεταβλητές θα διατίθενται για ολόκληρο τον πληθυσμό της έρευνας μέχρις ότου καταστεί δυνατή η διενέργεια έρευνας για τις μικρές επιχειρήσεις (αυτές που έχουν λιγότερα από 20 απασχολούμενα άτομα).

Τα προκαταρκτικά αποτελέσματα για τη βιομηχανία θα καλύπτουν μόνο επιχειρήσεις με 20 ή περισσότερα απασχολούμενα άτομα.

Το σοβαρότερο πρόβλημα που αναμένει η StBA από την εφαρμογή του κανονισμού ΣΔΕ αφορά τις υπηρεσίες. Για τους τομείς των μεταφορών και επικοινωνιών και τις υπηρεσίες προς επιχειρήσεις, θα διατίθενται δεδομένα μόνο για μικρό αριθμό μεταβλητών βάσει διοικητικών δεδομένων ή από υπάρχουσες έρευνες. Η κατάσταση αυτή πιθανόν να συνεχιστεί τουλάχιστον μέχρι το έτος αναφοράς 2000, ενδεχομένως και μετέπειτα. Το βασικό τεχνικό πρόβλημα είναι ότι θα πρέπει να υπάρξει ένα μητρώο υψηλής ποιότητας και επιπλέον αναμένεται να ανακύψουν προβλήματα αποδοχής της έρευνας από τις επιχειρήσεις.

Προγράμματα εφαρμογής για το έτος αναφοράς 1999 και μετά

Όπως έχει ήδη σημειωθεί το βασικό πρόβλημα για τη βιομηχανία αφορά επιχειρήσεις με λιγότερα από 20 απασχολούμενα άτομα. Υπάρχουν προγράμματα για τη διενέργεια ετήσιας δειγματοληπτικής έρευνας στο μέλλον που θα καλύπτει όλες τις επιχειρήσεις με λιγότερα από 20 απασχολούμενα άτομα με μειωμένο κατάλογο μεταβλητών (8-10 μεταβλητές). Αυτό θα υλοποιηθεί μόνον εφόσον το μητρώο επιχειρήσεων καταστεί λειτουργικό το νωρίτερο για το έτος αναφοράς 2000 ή 2001. Για το έτος αναφοράς 1999 σχεδιάζεται η παραγωγή ορισμένων εκτιμήσεων για μικρές βιομηχανικές επιχειρήσεις για περιορισμένο αριθμό μεταβλητών. Όσον αφορά τις μεγάλες επιχειρήσεις, θα προστεθούν στα ερωτηματολόγια για το έτος αναφοράς 1999 ερωτήσεις σχετικά με την Ε&Α, την εργασία μερικής απασχόλησης και τους μαθητευόμενους. Το ερωτηματολόγιο θα αλλάξει επίσης το έτος αναφοράς 1999 προκειμένου να συλλεγούν πληροφορίες για την ανάλυση του κύκλου εργασιών κατά δραστηριότητα. Οι δημογραφικές μεταβλητές θα διατίθενται μόνον αφότου καταστεί λειτουργικό το μητρώο.

Από το έτος αναφοράς 1999, το πεδίο της έρευνας στον τομέα των υπηρεσιών θα επεκταθεί προκειμένου να καλυφθούν οι ελλείπουσες δραστηριότητες του τίτλου Ζ της NACE αναθ. 1, συμπεριλαμβανομένων παραγόντων που σήμερα εξαιρούνται από ορισμένες ομάδες του τμήματος 50 της NACE αναθ.1. Στα ερωτηματολόγια θα προστεθούν ορισμένες ερωτήσεις. Υπάρχουν επίσης προγράμματα για την αύξηση του μεγέθους του δείγματος για τον τίτλο Ζ. Για το έτος αναφοράς 1999 θα διατίθενται προκαταρκτικά αποτελέσματα για τον τίτλο Ζ της NACE αναθ. 1 εκτός από την ομάδα 52.7 της NACE αναθ. 1.

Από το έτος αναφοράς 1999 και εξής η έρευνα για τη HORECA θα είναι ετήσια.

Περιφερειακά δεδομένα για τους τίτλους Ζ ή Ι θα διατίθενται από το έτος αναφοράς 1999 και εξής.

Όσον αφορά τις μεταφορές και επικοινωνίες και τις υπηρεσίες προς επιχειρήσεις, προγραμματίζεται η θέσπιση εθνικής νομοθεσίας για μία νέα δειγματοληπτική έρευνα. Εφόσον αυτό επιτευχθεί, στόχος είναι η εφαρμογή δειγματοληπτικής έρευνας σε ποσοστό 20% για το έτος αναφοράς 2000 ή 2001.

Ελλάδα

Σύστημα έρευνας πριν από την εφαρμογή του κανονισμού ΣΔΕ - μέχρι το έτος αναφοράς 1994

Για τους βιομηχανικούς τομείς η βασική μονάδα παρατήρησης ήταν η τοπική μονάδα καίτοι σε εξαιρετικές περιπτώσεις χρησιμοποιήθηκε η τοπική ΜΟΔ. Η επιχείρηση και η τοπική μονάδα συνυπήρχαν σε σημαντικό αριθμό περιπτώσεων. Χρησιμοποιήθηκαν πέντε τύποι ερωτηματολογίων για την έρευνα των τίτλων Γ έως Ε της ΝACE αναθ.1:

- ένα ερωτηματολόγιο για την "έρευνα για τα ορυχεία" στον τίτλο Γ της NACE αναθ. 1,

- δύο ερωτηματολόγια χρησιμοποιήθηκαν για τον τίτλο Δ της NACE αναθ.1 και την ομάδα 40.3 της NACE αναθ.1 όσον αφορά μονάδες με περισσότερα ή λιγότερα από 10 άτομα,

- ο τύπος ερωτηματολογίου Υ για την ομάδα 41.0 της ΝΑCE αναθ. 1 (Συλλογή, καθαρισμός και διανομή νερού),

- ένα ειδικό ερωτηματολόγιο που αποστέλλεται απευθείας στη μία και μόνη εταιρεία της ομάδας 40.1 της NACE αναθ. 1 (Παραγωγή και διανομή ηλεκτρικού ρεύματος).

Δεν έχει διενεργηθεί έρευνα στον τομέα των δομικών κατασκευών.

Οι έρευνες διενεργήθηκαν με συνεντεύξεις παρά με ταχυδρομικές ή ηλεκτρονικές απαντήσεις. Το ποσοστό των απαντώντων προσέγγισε συνεπώς το 100%. Πριν από το έτος αναφοράς 1993 δεν συλλέγονταν δεδομένα για μονάδες με λιγότερους από 10 εργαζόμενους. Στη διάρκεια τριών ετών αναφοράς, 1993, 1994 και 1995, η Εθνική Στατιστική Υπηρεσία διενήργησε δειγματοληπτική έρευνα σε αυτές τις μονάδες.

Όσον αφορά τον τομέα των υπηρεσιών, δεν υπήρχαν στατιστικές διάρθρωσης των επιχειρήσεων πριν από την περίοδο αναφοράς 1995.

Αλλαγές και προγράμματα για τη μεταβατική περίοδο: έτη αναφοράς 1995-1998

Από το έτος αναφοράς 1997 και εξής η έρευνα έχει ως βάση την επιχείρηση και συλλέγονται πληροφορίες για τις τοπικές μονάδες. Επιπλέον, έχει αυξηθεί ο κατάλογος των μεταβλητών στο ερωτηματολόγιο.

Έρευνα στον τομέα των δομικών κατασκευών εισήχθη για την περίοδο αναφοράς 1997 (ταυτόχρονα πραγματοποιήθηκε η συλλογή για το 1998). Η συγκεκριμένη έρευνα περιλαμβάνει όλες τις μεταβλητές που προβλέπει ο κανονισμός ΣΔΕ.

Στον τομέα των υπηρεσιών εφαρμόζεται ένα εξ ολοκλήρου νέο σύστημα στατιστικών των επιχειρήσεων. Ετήσιες έρευνες με βάση την επιχείρηση έχουν προγραμματιστεί ή διενεργηθεί για τις ακόλουθες δραστηριότητες της NACE αναθ.1: Τίτλος Ζ και τάξεις 66.01, 66.03 για τα έτη αναφοράς 1995 και 1996' τίτλος Η για τα έτη αναφοράς 1996 έως 1998' τάξεις 60.22, 60.23, 60.24, 63.12, 64.12 και ομάδα 63.3 για τα έτη αναφοράς1996 και 1997' ομάδες 92.1 και 92.2 για τα έτη αναφοράς 1995 έως 1998' τμήμα 65 για τα έτη αναφοράς 1995 έως 1997. Αυτές οι έρευνες αποσκοπούν στη συλλογή πληροφοριών σχετικά με τη δημογραφία, την απασχόληση, τα τρέχοντα έσοδα και έξοδα και τις επενδύσεις των επιχειρήσεων ούτως ώστε να συλλέγονται όλες οι μεταβλητές που απαιτεί ο κανονισμός ΣΔΕ. Δεν εφαρμόζεται όριο μεγέθους εκτός από το ιδιαίτερα χαμηλό όριο του πεδίου του μητρώου επιχειρήσεων. Ορισμένες από τις έρευνες που απαριθμούνται ανωτέρω έχουν καθυστερήσει ή δεν έχουν ακόμα αναληφθεί. Εκτός από αυτές τις έρευνες, δεδομένα διατίθενται για την ομάδα 60.1, τάξη 60.21, τμήμα 62 και τάξη 64.11 της NACE αναθ. 1 από κρατικοποιημένες εταιρείες.

Προβλήματα που εξακολουθούν να υπάρχουν μετά το έτος αναφοράς 1998

Η διαθεσιμότητα δεδομένων για τον τομέα των υπηρεσιών είναι αβέβαιη. Προς το παρόν δεν έχουν αρχίσει να διαβιβάζονται στην Eurostat αποτελέσματα των ερευνών. Δεν έχουν γνωστοποιηθεί προγράμματα για την κάλυψη ορισμένων τμημάτων των μεταφορών και επικοινωνιών (60.3, 63.11. 63.2, 63.4) και όλων των υπηρεσιών προς επιχειρήσεις.

Προγράμματα εφαρμογής για το έτος αναφοράς 1999 και μετά

Στη βιομηχανία, οι πολύ μικρές μονάδες με λιγότερους από 10 εργαζόμενους δύνανται, από το έτος αναφοράς 1999, να μην μελετώνται πλέον και θα χρησιμοποιούνται διοικητικές πηγές για την εκτίμηση ολόκληρου του πληθυσμού. Προκαταρκτικά αποτελέσματα θα εισαχθούν για το 1999 για τον τομέα της βιομηχανίας. Όσον αφορά τις υπηρεσίες, στόχος είναι η βελτίωση της ποιότητας των δεδομένων και η επιτάχυνση της διάδοσής τους.

Ισπανία

Σύστημα έρευνας πριν από την εφαρμογή του κανονισμού ΣΔΕ - μέχρι το έτος αναφοράς 1994

Οι στατιστικές της βιομηχανίας επικεντρώθηκαν γύρω από μία έρευνα με βάση την επιχείρηση. Το έτος αναφοράς 1993 εισήχθη ένα νέο ερωτηματολόγιο. Η έρευνα κάλυψε επιχειρήσεις με τουλάχιστον 1 εργαζόμενο. Για επιχειρήσεις με λιγότερα από 20 απασχολούμενα άτομα χρησιμοποιήθηκε απλουστευμένο ερωτηματολόγιο. Η συλλογή δεδομένων ήταν πλήρης για άνω των 20 απασχολούμενων ατόμων και κάτω αυτού του ορίου χρησιμοποιήθηκε η δειγματοληψία. Καλύφθηκαν οι τίτλοι Γ, Δ και Ε της NACE αναθ.1.

Το Υπουργείο Δημοσίων Έργων παρήγαγε δεδομένα για τις δομικές κατασκευές. Το έτος αναφοράς 1993 εισήχθη ένα νέο ερωτηματολόγιο. Το χρησιμοποιηθέν μητρώο βασίστηκε στην απογραφή του 1998 και ενημερώθηκε με πληροφορίες από το Υπουργείο. Η έρευνα κάλυψε επιχειρήσεις όλων των μεγεθών με ειδικά ερωτηματολόγια για επιχειρήσεις με λιγότερους από 6 εργαζόμενους και μη κερδοσκοπικές εταιρείες.

Όσον αφορά τις υπηρεσίες, ο μόνος τομέας που έτυχε τακτικής επεξεργασίας ήταν οι μεταφορές επιβατών. Η έρευνα διενεργείτο σε ετήσια βάση από το έτος αναφοράς 1991 και κάλυπτε πλήρως όλες τις επιχειρήσεις όσον αφορά τις δραστηριότητες 60.1, 60.21, 60.23, 61.1, 62.1, 62.2 της NACE αναθ.1. Πρότυπες δοκιμαστικές μελέτες σε άλλους τομείς των υπηρεσιών ξεκίνησαν το έτος αναφοράς 1992 σε κυλιόμενη βάση καλύπτοντας διάφορους τομείς κάθε έτος.

Αλλαγές και προγράμματα για τη μεταβατική περίοδο: έτη αναφοράς 1995-1998

Το ΙΝΕ έχει δημιουργήσει ένα ολοκληρωμένο σύστημα μικρο-δεδομένων για τις βιομηχανικές έρευνες. Η Ετήσια Βιομηχανική Έρευνα αποτελεί το επίκεντρο του συστήματος με δείγμα περίπου 40.000 μονάδων. Δορυφορικές έρευνες θα συνδέονται με αυτή. Η καινοτομία θα είναι η πρώτη πλήρως ενσωματωθείσα πτυχή. Οι δορυφορικές έρευνες θα είναι ένα επιμέρους δείγμα της ΕΒΕ (κατά προσέγγιση 10.000 μονάδες στην περίπτωση της καινοτομίας). Η Ε&Α ολοκληρώνεται το έτος αναφοράς 1998. Η επιχείρηση είναι η βασική στατιστική μονάδα που χρησιμοποιείται για την έρευνα διάρθρωσης της βιομηχανίας. Όμως τα δεδομένα για την τοπική μονάδα συλλέγονται για 6 μεταβλητές από επιχειρήσεις με περισσότερους από 20 εργαζόμενους. Για επιχειρήσεις με λιγότερους από 20 εργαζόμενους αλλά με περισσότερες από 1 τεχνικές μονάδες συλλέγεται ο αριθμός των εργαζομένων. Για τις ΜΟΔ καταρτίζονται δεδομένα ταξινομώντας τοπικές μονάδες βάσει της κύριας δραστηριότητάς τους και κατόπιν συγχωνεύοντας τα αποτελέσματα για τοπικές μονάδες που έχουν την ίδια κύρια δραστηριότητα.

Από το έτος αναφοράς 1996 χρησιμοποιείται το ίδιο μητρώο για τον τομέα των δομικών κατασκευών όπως και για τη βιομηχανία και τις υπηρεσίες. Επιχειρήσεις με περισσότερους από 20 εργαζόμενους μελετώνται πλήρως και κάτω αυτού του ορίου, δειγματοληπτικά.

Οι πρότυπες δοκιμαστικές μελέτες για τις υπηρεσίες που ξεκίνησαν το έτος αναφοράς 1992 συνεχίστηκαν. Επί παραδείγματι, τα τελευταία έτη αναφοράς καλύφθηκαν οι ακόλουθοι τομείς:

- 1995 υπηρεσίες καθαρισμού κτιρίων, υπηρεσίες πληροφορικής και τηλεπικοινωνιών,

- 1996 νομικές υπηρεσίες, δραστηριότητες ιδιωτικού αστυνομικού και παροχής προστασίας, ξενοδοχεία, εκμετάλλευση ταξί, τηλεπικοινωνίες και άλλες υπηρεσίες,

- 1997 λιανικό εμπόριο, προσωπικές υπηρεσίες, οπτικοακουστικές υπηρεσίες, τεχνικές υπηρεσίες, ταξιδιωτικά γραφεία.

Αυτές οι πρότυπες δοκιμαστικές έρευνες βασίζονται όλες στην επιχείρηση και καλύπτουν μονάδες όλων των μεγεθών, συμπεριλαμβανομένων επιχειρήσεων χωρίς εργαζόμενους. Από το έτος αναφοράς 1998 θα εφαρμοστεί ένα ολοκληρωμένο σύστημα στατιστικών των υπηρεσιών με βάση δύο εξαμηνιαίες έρευνες και άλλες πηγές. Το 1998 αυτό θα επιτρέψει την παραγωγή στατιστικών για το ήμισυ περίπου των τομέων των υπηρεσιών.

Προβλήματα που εξακολουθούν να υπάρχουν μετά το έτος αναφοράς 1998

Στη βιομηχανία, το βασικό πρόβλημα που δεν έχει ακόμα αντιμετωπιστεί είναι η μη κάλυψη επιχειρήσεων με 0 εργαζόμενους. Επιπλέον, πρέπει να αντιμετωπιστεί η μη διαθεσιμότητα ορισμένων πολυετών δεδομένων και το 1999 θα περιοριστεί το πεδίο της έρευνας για το περιβάλλον.

Η διαθεσιμότητα προκαταρκτικών δεδομένων για τους τομείς των υπηρεσιών είναι αβέβαιη.

Δεν είναι γνωστό κατά πόσο το ισπανικό στατιστικό σύστημα είναι ικανό να πληροί όλες τις προϋποθέσεις για τον τομέα των δομικών κατασκευών.

Η διαθεσιμότητα στατιστικών για τον τομέα των υπηρεσιών θα εξαρτηθεί από την επιτυχή εφαρμογή του νέου ολοκληρωμένου συστήματος στατιστικών των υπηρεσιών για τα έτη αναφοράς 1998 και 1999.

Προγράμματα εφαρμογής για το έτος αναφοράς 1999 και μετά

Όσον αφορά τη βιομηχανία, ένα νέο αναθεωρημένο ερωτηματολόγιο θα εισαχθεί για το έτος αναφοράς 1999 το οποίο θα αντικατοπτρίζει καλύτερα τις απαιτήσεις του κανονισμού ΣΔΕ εισάγοντας ορισμένες νέες μεταβλητές. Το ερωτηματολόγιο για βιομηχανικές επιχειρήσεις με 20 ή περισσότερους εργαζόμενους θα αλλάξει προκειμένου να υπάρχουν δύο τύποι, ένας για μονοπεριφερειακές και ένας για πολυπεριφερειακές επιχειρήσεις. Η χρησιμοποίηση διοικητικών πηγών θα διερευνηθεί προκειμένου να παρέχονται πληροφορίες για την παρέκταση δεδομένων που δεν συλλέχτηκαν στις βιομηχανικές έρευνες. Για το έτος αναφοράς 1999 προγραμματίζεται επίσης μία πρώτη έρευνα για το περιβάλλον.

Ο τομέας των δομικών κατασκευών θα έχει νέο ερωτηματολόγιο για το έτος αναφοράς 1999 που θα συλλέγει όλες τις αναγκαίες πληροφορίες για τον κανονισμό ΣΔΕ με βάση τα ισπανικά πρότυπα λογιστικής για τις εταιρείες.

Από το έτος αναφοράς 1999 το ολοκληρωμένο σύστημα στατιστικών των υπηρεσιών θα διαθέτει στατιστικές για όλες τις δραστηριότητες παροχής υπηρεσιών.

Γαλλία

Σύστημα έρευνας πριν από την εφαρμογή του κανονισμού ΣΔΕ - μέχρι το έτος αναφοράς 1994

Η βασική βιομηχανική έρευνα αποτελείτο από τρία μέρη: i) την αγροεπισιτιστική βιομηχανία, ii) τη βιομηχανία, iii) τα οικοδομικά έργα, τα δημόσια έργα και τα έργα πολιτικού μηχανικού. Επιπλέον, υπήρξε ειδική έρευνα για τις μικρές επιχειρήσεις. Όλες αυτές οι έρευνες χρησιμοποίησαν την επιχείρηση ως τη βασική μονάδα παρατήρησης και διενεργήθηκαν σε ετήσια βάση εκτός από την έρευνα για τις μικρές επιχειρήσεις που διενεργήθηκε στην αγροεπισιτιστική και τη μεταποιητικής βιομηχανία δύο φορές ανά πενταετία. Από κοινού αυτές οι έρευνες κάλυπταν όλα τα τμήματα των τίτλων Γ έως ΣΤ της NACE αναθ.1 εκτός από το τμήμα 37 που μελετήθηκε στο πλαίσιο ερευνών του τομέα των υπηρεσιών.

Στο πλαίσιο κάθε έρευνας χρησιμοποιήθηκαν απλουστευμένα ερωτηματολόγια για μικρότερες επιχειρήσεις. Το ερωτηματολόγιο για την αγροεπισιτιστική βιομηχανία είχε όριο μεγέθους 10 εργαζόμενους. Η έρευνα για τη βιομηχανία είχε όριο 10 εργαζόμενους μέχρι το 1993 και 20 μετέπειτα. Η έρευνα για τους τομείς των οικοδομικών έργων, των δημοσίων έργων και των έργων πολιτικού μηχανικού είχε όριο 6 εργαζόμενους. Κάτω από αυτά τα όρια διενεργήθηκαν πολυετείς έρευνες για τη συμπλήρωση του πληθυσμού. Ανάλογα με την έρευνα, χρησιμοποιήθηκε η δειγματοληψία για τη συλλογή δεδομένων από επιχειρήσεις με λιγότερους από 20 εργαζόμενους. Όλες αυτές οι έρευνες συνέλεξαν πληροφορίες για τις δημογραφικές αλλαγές, τα έσοδα και τα έξοδα (σε μορφή κέρδη και ζημίες), δεδομένα για τον ισολογισμό, την απασχόληση και τις επενδύσεις καθώς και πληροφορίες για τύπους στατιστικών μονάδων διαφορετικών από την επιχείρηση. Ειδικές έρευνες διενεργούνταν σε ετήσια βάση σχετικά με τις δαπάνες για την προστασία του περιβάλλοντος (μόνον επενδύσεις), την κατανάλωση ενέργειας και την Ε&Α.

Στον τομέα των υπηρεσιών, διενεργήθηκαν εκ παραδόσεως οι ακόλουθες έρευνες; i) διανομή, ii) μεταφορές, iii) υπηρεσίες. Όλες αυτές οι έρευνες χρησιμοποίησαν την επιχείρηση ως τη βασική μονάδα παρατήρησης και διενεργήθηκαν ως ετήσιες δειγματοληπτικές έρευνες. Οι ακόλουθες δραστηριότητες παροχής υπηρεσιών στο πλαίσιο του υποχρεωτικού πεδίου εφαρμογής του κανονισμού ΣΔΕ δεν καλύφθηκαν από καμία έρευνα: 55.2, μέρος της 60.21, 60.3, 62.3, 63.2, 64.1, 73. Σε αυτές τις έρευνες καλύφθηκαν επιχειρήσεις όλων των μεγεθών εκτός από τις επιχειρήσεις με λιγότερους από 6 εργαζόμενους σε ορισμένες δραστηριότητες μεταφορών. Αυτές οι έρευνες στον τομέα των υπηρεσιών συνέλεξαν παρεμφερείς πληροφορίες με τις βιομηχανικές έρευνες. Διενεργήθηκε επίσης ειδική έρευνα για την Ε&Α στον τομέα των υπηρεσιών.

Αλλαγές και προγράμματα για τη μεταβατική περίοδο: έτη αναφοράς 1995-1998

Μεταξύ των ετών αναφοράς 1996 και 1997 εμφανίστηκε προοδευτικά μία νέα γενιά ερευνών (η 4η). Η νέα έρευνα για τις δομικές κατασκευές ξεκίνησε για την περίοδο αναφοράς 1997 και η έρευνα για τη βιομηχανία και τον αγροεπισιτιστικό τομέα αναθεωρήθηκε για την περίοδο αναφοράς 1996. Αυτές οι έρευνες είναι η βασική πηγή προκαταρκτικών αποτελεσμάτων.

Δεδομένα για το τμήμα 37 της NACE αναθ. 1 θα καταστούν διαθέσιμα από το έτος αναφοράς 1998.

Από την περίοδο αναφοράς 1996, τα δεδομένα για τη βιομηχανία καλύπτουν όλες τις επιχειρήσεις ανεξαρτήτως μεγέθους. Καίτοι η πολυετής συλλογή δεδομένων για μικρές βιομηχανικές επιχειρήσεις θα συνεχιστεί, δεδομένα για τις επιχειρήσεις αυτές θα διατίθενται από διοικητικές πηγές.

Πληροφορίες σχετικά με τον αριθμό των εργαζομένων με μερική απασχόληση, τους μαθητευόμενους και τις ώρες εργασίας λαμβάνονται από την ετήσια δήλωση κοινωνικών δεδομένων (DADS).

Όσον αφορά τις υπηρεσίες, από το έτος αναφοράς 1996, οι περισσότερες απομένουσες δραστηριότητες στους τομείς των μεταφορών και επικοινωνιών καλύφθηκαν μέσω επεκτάσεων των διενεργηθεισών ερευνών ή μέσω εκτιμήσεων. Επιπλέον, οι μικρές επιχειρήσεις που εξαιρούνταν από την έρευνα για ορισμένες δραστηριότητες μεταφορών εφεξής θα μελετώνται. Από το έτος αναφοράς 1997 οι μικρές επιχειρήσεις θα μελετώνται μόνο στο πλαίσιο της έρευνας για τις υπηρεσίες ανά διετία και, τα ενδιάμεσα έτη, θα χρησιμοποιούνται εκτιμήσεις βασιζόμενες σε διοικητικά δεδομένα με σκοπό την αντικατάσταση αυτών των αποτελεσμάτων. Το πεδίο των δραστηριοτήτων όσον αφορά τη διανομή θα αυξηθεί το έτος αναφοράς 1998 προκειμένου να καλυφθεί το μεγαλύτερο μέρος της ομάδας 55.2 της NACE αναθ.1.

Σε όλους τους τομείς, από το έτος αναφοράς 1996, το μεγαλύτερο μέρος των τελικών αποτελεσμάτων παράγονται από ένα σύστημα εντός του οποίου τα δεδομένα της έρευνας και τα διοικητικά δεδομένα συγκρίνονται και ενσωματώνονται.

Προβλήματα που εξακολουθούν να υπάρχουν μετά το έτος αναφοράς 1998

Δεν υπάρχουν ακόμα προγράμματα για τη συλλογή δεδομένων σχετικά με i) τους κατ'οίκον εργαζόμενους στον τομέα της βιομηχανίας, ii) τα έσοδα από υπεργολαβία στον τομέα των δομικών κατασκευών και iii) τη μακροπρόθεσμη εκμίσθωση.

Προγράμματα εφαρμογής για το έτος αναφοράς 1999 και μετά

Σχεδιάζεται η διάθεση περιφερειακών στατιστικών για τον τομέα των δομικών κατασκευών από την ετήσια δήλωση κοινωνικών δεδομένων (DADS). Αυτό θα πραγματοποιηθεί για πρώτη φορά το έτος αναφοράς 1999.

Iρλανδία

Σύστημα έρευνας πριν από την εφαρμογή του κανονισμού ΣΔΕ - μέχρι το έτος αναφοράς 1994

Στους βιομηχανικούς τομείς το ερωτηματολόγιο για τις επιχειρήσεις κάλυπτε επιχειρήσεις με 3 ή περισσότερα απασχολούμενα άτομα. Υπήρχε ειδικό έντυπο για μικρότερες επιχειρήσεις. Από τις 4440 επιχειρήσεις αυτού του πληθυσμού περίπου οι 200 περιλάμβαναν περισσότερες από μία τεχνική μονάδα και έλαβαν ξεχωριστό έντυπο. Επιπλέον, διενεργήθηκε έρευνα στη βιομηχανική τοπική μονάδα για βιομηχανικές τοπικές μονάδες επιχειρήσεων της βιομηχανίας και παροχής υπηρεσιών. Οι έρευνες ήσαν πλήρεις πάνω από τα κατώτατα όρια. Οι διοικητικές πηγές χρησιμοποιήθηκαν μόνο για να υποκαταστήσουν καθυστερημένα δεδομένα ή όταν δεν υπήρχε απάντηση.

Στον τομέα των δομικών κατασκευών χρησιμοποιήθηκε μόνο ένα έντυπο που κάλυπτε επιχειρήσεις με 20 ή περισσότερα απασχολούμενα άτομα. Περίπου 300-350 επιχειρήσεις έλαβαν το ερωτηματολόγιο. Η συγκεκριμένη έρευνα ήταν πλήρης πάνω από το όριο της έρευνας.

Από το έτος αναφοράς 1991 διενεργούνταν ετήσιες έρευνες στον τομέα των υπηρεσιών, αλλά με εναλλασσόμενο τομεακό πεδίο. Αυτές οι έρευνες με βάση την επιχείρηση κάλυψαν τους τίτλους Ζ, Η και Κ της NACE αναθ. 1 χωρίς κατώτατο όριο. Οι έρευνες βασίζονταν σε στρωματοποιημένα δείγματα που ήσαν πλήρη για επιχειρήσεις με 20 ή περισσότερα απασχολούμενα άτομα. Οι έρευνες συνέλεξαν πληροφορίες σχετικά με τα έσοδα και τα έξοδα, τα αποθέματα, τις επενδύσεις και την απασχόληση

Αλλαγές και προγράμματα για τη μεταβατική περίοδο: έτη αναφοράς 1995-1998

Από το έτος αναφοράς 1995 διαβιβάζονταν στην Eurostat εμπιστευτικά δεδομένα για τους βιομηχανικούς τομείς. Στον τομέα της βιομηχανίας, τα έτη αναφοράς 1995 και 1996, τα ερωτηματολόγια και τα έντυπα για τις επιχειρήσεις αποτέλεσαν αντικείμενο σημαντικών αλλαγών με σκοπό την ικανοποίηση των εθνικών αναγκών και των αναγκών των εθνικών λογαριασμών, καθώς και την εφαρμογή του κανονισμού ΣΔΕ. Πολλές από τις αλλαγές αφορούσαν απλουστεύσεις των ερωτηματολογίων. Πραγματοποιήθηκαν οι ακόλουθες επεκτάσεις που αυξάνουν τη διαθεσιμότητα δεδομένων που απαιτεί ο κανονισμός ΣΔΕ:

- προστέθηκαν η Ε&Α και η χρηματοδοτική μίσθωση,

- απλουστεύθηκε ο κύκλος εργασιών: οι εξαγωγές συγκεντρώθηκαν σε μία ερώτηση και προστέθηκε μία νέα ερώτηση για τις θυγατρικές,

- προστέθηκε μία ερώτηση για εργαζόμενους από γραφεία διαμεσολάβησης,

- προστέθηκε ο αριθμός των εργαζομένων με μερική απασχόληση και ο αριθμός των ωρών εργασίας.

Δεν σημειώθηκαν σημαντικές αλλαγές για την περίοδο αναφοράς 1997. Για την περίοδο αναφοράς 1998 αφαιρέθηκε η ερώτηση για τον αριθμό των ωρών εργασίας και προστέθηκαν ερωτήσεις σχετικά με δαπάνες για καύσιμα.

Στον τομέα των δομικών κατασκευών δεν σημειώθηκαν αλλαγές στο ερωτηματολόγιο καθώς οι περισσότερες προϋποθέσεις του κανονισμού ΣΔΕ για τις μεταβλητές πληρούνταν ήδη από την υπάρχουσα έρευνα. Η αποστολή ερωτηματολογίων σε επιχειρήσεις επισπεύσθηκε για τις έρευνες των ετών αναφοράς 1997 και 1998 προκειμένου να μειωθούν οι καθυστερήσεις.

Στον τομέα των υπηρεσιών, η βασική αναληφθείσα αλλαγή αφορούσε την επέκταση του πεδίου της έρευνας σε ετήσια βάση στους τίτλους Ζ, Η, Θ και Κ της NACE αναθ.1 από το έτος αναφοράς 1996. Όσον αφορά την περίοδο αναφοράς 1998, πραγματοποιήθηκε σημαντική αύξηση του μεγέθους του δείγματος προκειμένου να ληφθεί υπόψη η γεωγραφική ταξινόμηση της αναθεωρημένης NUTS (ονοματολογία εδαφικών μονάδων).

Προβλήματα που εξακολουθούν να υπάρχουν μετά το έτος αναφοράς 1998

Δεν υπάρχουν ακόμα προτάσεις για την κατάργηση των ορίων των 3 και 20 απασχολούμενων ατόμων στους τομείς της βιομηχανίας και των δομικών κατασκευών αντίστοιχα.

Προκαταρκτικά αποτελέσματα δεν έχουν ακόμα προγραμματιστεί για τις υπηρεσίες.

Προγράμματα εφαρμογής για το έτος αναφοράς 1999 και μετά

Προγραμματίζεται τα προκαταρκτικά αποτελέσματα να διατεθούν για τους τομείς της βιομηχανίας και των δομικών κατασκευών το 1999.

Υπάρχει ένα μακροπρόθεσμο πρόγραμμα για τη βελτίωση της ποιότητας του μητρώου επιχειρήσεων και τη μετάβαση από ένα ξεχωριστό βιομηχανικό μητρώο σε ένα κεντρικό μητρώο επιχειρήσεων.

Iταλία

Σύστημα έρευνας πριν από την εφαρμογή του κανονισμού ΣΔΕ - μέχρι το έτος αναφοράς 1994

Στη βιομηχανία, η έρευνα του συστήματος οικονομικών λογαριασμών των επιχειρήσεων κάλυψε πλήρως επιχειρήσεις με 20 ή περισσότερα απασχολούμενα άτομα όσον αφορά τους τίτλους Γ, Δ και ΣΤ της NACE αναθ.1. Αυτή η έρευνα διενεργείτο σε ετήσια βάση από το έτος αναφοράς 1989. Εκτός από τις πληροφορίες για το λογαριασμό κερδών και ζημιών και τον ισολογισμό των επιχειρήσεων, συλλέχτηκαν επίσης στη συγκεκριμένη έρευνα πληροφορίες για την περιφερειακή ανάλυση των δραστηριοτήτων. Διενεργήθηκε μία δεύτερη έρευνα για μικρές επιχειρήσεις με 1-19 απασχολούμενα άτομα που καλύπτει τον τίτλο Γ (ο υπότιτλος ΓΑ προστέθηκε το 1992), τον τίτλο Δ (ο υπότιτλος ΔΣΤ προστέθηκε το 1994) και τον τίτλο ΣΤ. Για επιχειρήσεις με 10-19 απασχολούμενα άτομα, η έρευνα διενεργείτο σε ετήσια βάση από το έτος αναφοράς 1985 και για επιχειρήσεις με 1-9 απασχολούμενα άτομα από το έτος αναφοράς 1992. Η έρευνα διενεργήθηκε χρησιμοποιώντας τη δειγματοληψία και συνέλεξε πληροφορίες με βάση ένα απλουστευμένο σύνολο λογαριασμών της επιχείρησης.

Στον τομέα των υπηρεσιών διενεργήθηκαν οι ίδιες έρευνες. Η έρευνα του συστήματος οικονομικών λογαριασμών των επιχειρήσεων κάλυψε πλήρως επιχειρήσεις με 20 ή περισσότερα απασχολούμενα άτομα για τους τίτλους Ζ, Η και Θ και Κ (εκτός από το τμήμα 73) της NACE αναθ. 1. Η δειγματοληπτική έρευνα μικρών επιχειρήσεων με 1-19 απασχολούμενα άτομα κάλυψε τους τίτλους Ζ, Η, Θ, Ι, (εκτός από τα τμήματα 65 και 66), Κ, Μ, Ν και Π (εκτός από το τμήμα 91) της NACE αναθ.1.

Αλλαγές και προγράμματα για τη μεταβατική περίοδο: έτη αναφοράς 1995-1998

Μετά την έρευνα για το έτος αναφοράς 1995, τόσο η δειγματοληπτική έρευνα μικρών εταιρειών όσο και η έρευνα του συστήματος οικονομικών λογαριασμών των επιχειρήσεων είχαν το ίδιο πεδίο δραστηριοτήτων (εκτός από το τμήμα 67 για την έρευνα επιχειρήσεων με 20 ή περισσότερα απασχολούμενα άτομα). Οι έρευνες για το έτος αναφοράς 1995 βασίζονταν σε μία προκαταρκτική έκδοση του νέου μητρώου επιχειρήσεων ASIA και οι έρευνες για το έτος αναφοράς 1996 χρησιμοποίησαν την ενημερωμένη έκδοση του ASIA.

Για το έτος αναφοράς 1996 υπήρξαν νέα ερωτηματολόγια για αμφότερες τις έρευνες. Η αναθεώρηση συνίστατο σε μία διάρθρωση του εντύπου πλησιέστερη προς τις διαθέσιμες πληροφορίες στο επίπεδο της επιχείρησης (βασισμένο περισσότερο στα λογιστικά πρότυπα) και στη συμπερίληψη επιπλέον μεταβλητών για την εισαγωγή του κανονισμού ΣΔΕ. Για το έτος αναφοράς 1998, προγραμματίζεται μεγαλύτερη χρήση των διοικητικών δεδομένων. Η δειγματοληπτική έρευνα θα καλύψει επιχειρήσεις με λιγότερα από 100 απασχολούμενα άτομα και η πλήρης έρευνα επιχειρήσεις με 100 ή περισσότερα απασχολούμενα άτομα.

Πραγματοποιήθηκε μία δοκιμαστική άσκηση για το έτος αναφοράς 1997 προκειμένου να καταγραφούν οι δαπάνες για την προστασία του περιβάλλοντος. Χρησιμοποιήθηκε το εκτενές ερωτηματολόγιο της ενδιάμεσης απογραφής. Κατά την περίοδο σύνταξης του παρόντος εγγράφου, δεν έχει ολοκληρωθεί ακόμα η συλλογή δεδομένων.

Προβλήματα που εξακολουθούν να υπάρχουν μετά το έτος αναφοράς 1998

Προς το παρόν δεν προβλέπεται κανένα πρόβλημα.

Προγράμματα εφαρμογής για το έτος αναφοράς 1999 και μετά

Παρατηρείται μία γενική μεταστροφή προς μεγαλύτερη χρησιμοποίηση διοικητικών δεδομένων και, ως εκ τούτου, μείωση του αριθμού των ερωτηματολογίων καθώς και πιο αποτελεσματική και συντονισμένη δειγματοληψία με σκοπό τη μείωση της επιβάρυνσης των απαντώντων. Υπάρχουν επίσης προγράμματα για την επιτάχυνση και βελτίωση της ποιότητας των αποτελεσμάτων μέσω επιλεκτικής έκδοσης των αποτελεσμάτων για μεμονωμένες μονάδες που ταυτόχρονα μπορεί να περιλαμβάνει σφάλματα και να έχει σημαντικό αντίκτυπο στα τελικά αποτελέσματα.

Λουξεμβούργο

Σύστημα έρευνας πριν από την εφαρμογή του κανονισμού ΣΔΕ - μέχρι το έτος αναφοράς 1994

Το σύστημα έρευνας στους τομείς της βιομηχανίας και των δομικών κατασκευών πριν από την εφαρμογή του κανονισμού ΣΔΕ ήταν το ίδιο με το ισχύον από το έτος αναφοράς 1991. Χρησιμοποιήθηκαν ξεχωριστά ερωτηματολόγια για τους τομείς της βιομηχανίας και των δομικών κατασκευών. Αμφότερα τα ερωτηματολόγια αποστέλλονταν ετησίως σε επιχειρήσεις με 20 ή περισσότερα απασχολούμενα άτομα και σε δείγμα επιχειρήσεων με λιγότερα από 20 απασχολούμενα άτομα. Η βασική μονάδα ήταν η επιχείρηση. Τα δεδομένα ΜΟΔ συλλέγονταν σε σημαντικούς τομείς (χαλυβουργία, καουτσούκ και πλαστικά). Εκτός από τις άλλες μεταβλητές, οι έρευνες συνέλεξαν πληροφορίες για τα έσοδα και τα έξοδα εκμετάλλευσης και την απασχόληση.

Στον τομέα των υπηρεσιών, διενεργήθηκαν ορισμένες ειδικές τομεακές έρευνες με παρεμφερείς μεθοδολογίες: έρευνα για τη διανομή, έρευνα για τα ξενοδοχεία, εστιατόρια και μπαρ, έρευνα για τις δραστηριότητες μεταφορών (συμπεριλαμβανομένων των ταξιδιωτικών γραφείων), έρευνα για τις υπηρεσίες και έρευνα για τις οπτικοακουστικές υπηρεσίες. Ορισμένες από αυτές χρονολογούνται από τη δεκαετία του 1980, αλλά οι σχετικές με τις υπηρεσίες προς επιχειρήσεις εισήχθησαν πιο πρόσφατα. Οι περισσότερες από αυτές τις έρευνες διενεργούνταν σε πολυετή βάση, περίπου ανά πενταετία. Καμία από αυτές τις έρευνες δεν χρησιμοποίησε κατώτατο όριο και, ως εκ τούτου, συμπεριλήφθηκαν επιχειρήσεις όλων των μεγεθών. Η βασική στατιστική μονάδα ήταν η επιχείρηση. Οι συλλεχθείσες πληροφορίες αφορούσαν λογιστικά δεδομένα (δημιουργία εισοδήματος, λογαριασμός κερδών και ζημιών). απασχόληση και ώρες εργασίας, κόστος εργασίας και ειδικά τομεακά ζητήματα. Όλες αυτές οι έρευνες διενεργήθηκαν σε δειγματοληπτική βάση.

Εκτός από τις έρευνες στον τομέα των υπηρεσιών, μία ειδική έρευνα για τις μεγάλες επιχειρήσεις διενεργείτο σε ετήσια βάση και συνέλεγε πληροφορίες για είκοσι περίπου μεγάλες επιχειρήσεις που από κοινού αντιπροσώπευαν σημαντικό μέρος των δραστηριοτήτων της οικονομίας των υπηρεσιών (όπως τηλεπικοινωνίες και οπτικοακουστικές υπηρεσίες) στο Λουξεμβούργο.

Αλλαγές και προγράμματα για τη μεταβατική περίοδο: έτη αναφοράς 1995-1998

Εισάγεται μία αναθεωρημένη έρευνα με σκοπό την πλήρωση τριών προϋποθέσεων: την εισαγωγή του κανονισμού ΣΔΕ, το νέο ΕΣΟΛ (ευρωπαϊκό σύστημα ολοκληρωμένων οικονομικών λογαριασμών) και την προγραμματιζόμενη εισαγωγή ενός νέου γενικού λογιστικού σχεδίου. Η βασική τάση αυτών και άλλων προσπαθειών αποσκοπεί στη διευκόλυνση της δραστηριότητας των μικρών υπηρεσιών.

Ένα νέο συστήματα έρευνας αναπτύχθηκε για το έτος αναφοράς 1996. Τα ερωτηματολόγια ήσαν διαφορετικά για τους τίτλους Γ-Ε, ΣΤ, Ζ, Η, Θ, Ι, Κ και άλλες υπηρεσίες της NACE αναθ.1. Υπήρχαν επίσης ειδικά ερωτηματολόγια για μη τραπεζικές χρηματοπιστωτικές δραστηριότητες και δραστηριότητες συναφείς με τις δραστηριότητες ενδιάμεσων χρηματοπιστωτικών οργανισμών. Καλύπτονται επιχειρήσεις όλων των μεγεθών αλλά χρησιμοποιούνται περιορισμένα ερωτηματολόγια για το δειγματοληπτικό τμήμα του πληθυσμού που αποτελείται από επιχειρήσεις με λιγότερους από 50 εργαζόμενους ή ετήσιο κύκλο εργασιών μικρότερο των 280 εκατ. φράγκων Λουξεμβούργου (7 εκατ. ευρώ). Οι επιχειρήσεις μπορούν να επιλέξουν μεταξύ της συμπλήρωσης των ερωτηματολογίων ή της διάθεσης των δημοσιευθέντων λογαριασμών τους στη STATEC. Αυτό σημαίνει ότι υπάρχει σημαντική μείωση της επιβάρυνσης των απαντώντων αλλά σημαντική αύξηση εργασίας για τη STATEC. Ας σημειωθεί ότι η εισαγωγή αυτής της νέας έρευνας από το έτος αναφοράς 1996 σημαίνει ότι, για πρώτη φορά, υπήρξε ετήσια κάλυψη των τομέων των υπηρεσιών. Τα ερωτηματολόγια συλλέγουν πληροφορίες για την απασχόληση, τη δημιουργία εισοδήματος και το λογαριασμό κερδών και ζημιών, τον ισολογισμό και τις επενδύσεις. Μικρότερες αλλαγές στο ερωτηματολόγιο πραγματοποιήθηκαν για το έτος αναφοράς 1997 προκειμένου να ληφθούν υπόψη τα προβλήματα που ανέκυψαν από την εισαγωγή του νέου συστήματος το έτος αναφοράς 1996.

Η ετήσια έρευνα των μεγάλων επιχειρήσεων διατήρησε την ίδια μορφή όπως στο παρελθόν.

Προβλήματα που εξακολουθούν να υπάρχουν μετά το έτος αναφοράς 1998

Το νέο σύστημα έρευνας αναμένεται να πληροί όλες τις προϋποθέσεις του κανονισμού ΣΔΕ με μοναδικό ερώτημα αυτό της παρατεινόμενης καθυστέρησης στη διαβίβαση δεδομένων' είναι απίθανο τα δεδομένα να διατεθούν εντός της προθεσμίας των 18 μηνών για το έτος αναφοράς 1999.

Προγράμματα εφαρμογής για το έτος αναφοράς 1999 και μετά

Ουδεμία αλλαγή έχει προγραμματιστεί.

Κάτω Χώρες

Σύστημα έρευνας πριν από την εφαρμογή του κανονισμού ΣΔΕ - μέχρι το έτος αναφοράς 1994

Η βασική έρευνα προϊόντων / παραγωγής στον τομέα της βιομηχανίας άλλαξε για το έτος αναφοράς 1994 όταν οι στατιστικές για τα προϊόντα (που σήμερα συλλέγονται στο πλαίσιο της PRODCOM) διαχωρίστηκαν και εισήχθη ένα νέο ερωτηματολόγιο. Η μονάδα